Bekas Presiden China, Jiang Zemin meninggal dunia
Oleh KOSMO!

30 November 2022, 6:59 pm
BEIJING – Bekas Presiden China, Jiang Zemin meninggal dunia hari ini pada usia 96 tahun, lapor media tempatan.
Zemin berkuasa selepas insiden Dataran Tiananmen, di mana tentera China menggunakan kekerasan yang membawa maut untuk menamatkan pemberontakan.
Badan-badan utama Parti Komunis China mengumumkan kematian mendiang menerusi sepucuk surat yang meluahkan ‘kesedihan mendalam’.
“Jiang Zemin meninggal dunia disebabkan penyakit leukemia dan beberapa kegagalan fungsi organ di Shanghai pada pukul 12.13 tengah hari (waktu tempatan) pada 30 November 2022 (hari ini), pada usia 96 tahun,” demikian menurut laporan agensi berita Xinhua.
Tambah laporan tersebut, Zemin meninggal dunia selepas menemui kegagalan dalam beberapa rawatan perubatan. – AFP


Rugi RM2 juta 20 kereta mewah rosak ditimpa bumbung
Oleh RAJA JAAFAR ALI

30 November 2022, 7:40 pm
JOHOR BAHRU – Lebih 20 buah kenderaan rosak akibat dihempap bumbung yang runtuh berikutan angin kencang dan hujan lebat di Jalan Skudai, Kampung Pasir, Tampoi di sini hari ini.
Dalam kejadian kira-kira pukul 4.30 petang itu melibatkan bumbung tiga buah kedai menjual kereta terpakai.
Seorang pekerja, Bohari Ahmad, 49, berkata, ketika kejadian dia bersama lapan pekerja berada di dalam pejabat, tiba-tiba terdengar bunyi dentuman yang kuat.
“Apabila saya keluar saya lihat bumbung telah runtuh dan saya lihat angin berpusing serta hujan lebat.
“Saya terus azan dan mengarahkan semua pekerja keluar dari pejabat kerana kedudukan pejabat terlalu hampir dengan bumbung yang runtuh,” katanya ketika ditemui di sini.
Menurut Bohari, kejadian itu merupakan kali pertama berlaku sejak kedai kereta terpakai ini dibuka awal tahun 90-an.

Ujarnya, ketika kejadian terdapat kira-kira 100 buah kereta berada di dalam kedai tersebut yang berharga antara RM80,000 hingga RM100,000 termasuk kereta mewah jenis BMW, Audi serta Mazda.
Katanya, jumlah kerugian dianggarkan kira-kira RM2 juta termasuk kerosakan pada tiga buah bangunan yang menempatkan simpanan kereta terpakai.-KOSMO! ONLINE


Cuaca buruk di beberapa negeri malam ini
Oleh ZULKIFLI MANZOR

30 November 2022, 7:34 pm
PETALING JAYA – Selangor, Kuala Lumpur, Putrajaya, Negeri Sembilan, Melaka dan Johor diramal mengalami ribut petir, hujan lebat dan angin kencang sehingga pukul 10 malam ini.
Jabatan Meteorologi Malaysia (MetMalaysia) berkata, cuaca buruk itu turut diramalkan melanda Langkawi, Yan, Pendang, Kuala Muda, Sik, Baling, Kulim dan Bandar Baharu di Kedah.
“Perak di Hulu Perak, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim, manakala Kelantan di Gua Musang.
“Terengganu di Setiu, Hulu Terengganu, Dungun dan Kemaman, manakala Pahang di Tanah Tinggi Cameron, Lipis, Raub, Jerantut, Bentong, Kuantan, Bera dan Rompin,” kata MetMalaysia dalam satu kenyataan hari ini.
Menurut MetMalaysia, cuaca buruk turut dijangka berlaku di Sarawak iaitu di Serian, Samarahan (Simunjan), Sri Aman, Sibu, Kapit (Song dan Kapit) dan Bintulu (Tatau).
Kata MetMalaysia, Sabah pula diramalkan di Pedalaman (Nabawan), Tawau (Lahad Datu), Sandakan (Tongod dan Kinabatangan) dan Kudat (Pitas dan Kudat).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Bila dan siapa barisan kabinet baharu? | 15 MINIT MMTV 30 November 2022
Oleh KOSMO!

30 November 2022, 6:49 pm


Ronaldo bakal sertai Al Nassr
Oleh KOSMO!

30 November 2022, 6:57 pm
LONDON – Bintang Portugal, Cristiano Ronaldo dilaporkan sudah bersetuju dengan tawaran bernilai £172.9 juta (RM923.39 juta) untuk menyertai kelab dari Arab Saudi, Al Nassr.
Pemain berusia 37 tahun itu ditamatkan kontrak oleh bekas kelabnya, Manchester United awal bulan lalu ekoran pendedahannya mengenai beberapa kepincangan yang berlaku di Old Trafford selain mengeluarkan dakwaan bersifat kontroversi terhadap beberapa individu termasuk pengurus pasukan, Erik Ten Hag.
Situasi itu menyebabkan Ronaldo terdesak untuk mencari pasukan baharu dan dilaporkan telah bersetuju untuk beraksi bersama Al Nassr dengan kontrak selama dua tahun setengah sekali gus menyaksikan dia bakal beraksi sehingga usia 40 tahun.
Sumber memberitahu, setakat ini hanya persetujuan lisan diberikan oleh kapten Portugal itu dan masih belum menandatangani sebarang kontrak kerana dia mahu memberikan tumpuan penuh kepada aksi Piala Dunia yang berlangsung di Qatar ketika ini.
Musim panas lalu menyaksikan Ronaldo telah dikaitkan dengan Al Nassr kerana mahu meninggalkan United yang gagal beraksi di Liga Juara-Juara, namun dia lebih berminat untuk menunggu tawaran dari kelab yang beraksi di Eropah terlebih dahulu.
Bagaimanapun, permintaan gaji yang terlalu tinggi menyebabkan tidak banyak pasukan yang bersedia untuk mendapatkan khidmatnya, namun kini terpaksa membuat keputusan menerima tawaran Al Nassr untuk memastikan dia terus beraksi dalam saingan kompetitif.

Al Nassr merupakan sebuah kelab yang dianggap palung berjaya di Arab Saudi apabila mendominasi saingan bola sepak negara itu sebanyak sembilan kali termasuk kali terakhir pada 2019.
Musim 2020 dan 2021, mereka gagal untuk menguasai Liga Arab Saudi, namun berjaya dinobatkan sebagai juara Liga Super Saudi dan ketika ini dibimbing oleh jurulatih dari Perancis, Rudi Garcia yang pernah mengemudi AS Roma, Marseille dan Olympique Lyon. – KOSMO! ONLINE


Hujan lebat lebih sejam punca Sungai Ramal naik air
Oleh TUAN NURHIDAYAH TUAN AB.GHANI

30 November 2022, 7:44 pm
KAJANG – Hujan lebat melebihi sejam menjadi punca berlakunya banjir kilat di Kilometer (KM) 25.6 Sistem Lingkaran-Lebuh Raya Kajang (SILK) daripada Putrajaya menghala ke Kajang, Sungai Ramal, di sini, petang tadi.
Komander Operasi, Mohd Jaslizad Jalil berkata, tiada kerja-kerja penyelamatan dijalankan serta tiada mangsa terlibat dalam insiden banjir kilat berkenaan.
“Setibanya di lokasi kejadian, pihak kami mendapati berlaku limpahan air ke atas jalan raya dipercayai akibat longkang tersumbat susulan hujan lebat melebihi tempoh satu jam.
“Air yang berketinggian tiga kaki itu telah menyebabkan jalan raya tidak dapat dilalui oleh sebarang kenderaan ringan.
“Banjir kilat di lokasi kejadian telah surut sepenuhnya selepas 30 minit Pasukan Keluaran Operasi (PKO) tiba di lokasi kejadian,” katanya dalam kenyataan hari ini.
Menurutnya, pemantauan di lokasi kejadian turut dibantu oleh Polis Diraja Malaysia (PDRM) bagi tujuan melancarkan aliran trafik.

Jelasnya, operasi tamat sepenuhnya kira-kira pukul 5.55 petang dan diteruskan dengan membuat pemantauan serta rondaan di kawasan berisiko banjir sekitar kawasan jagaan balai.- KOSMO! ONLINE.


CIMB rekod prestasi lebih baik
Oleh MUHAMMAD IKHWAN IDERIS

30 November 2022, 7:53 pm
PETALING JAYA – CIMB Group Holdings Berhad (CIMB Group) hari ini mengumumkan keuntungan sebelum cukai teras (tidak termasuk item luar biasa dan tidak berulang) berjumlah RM6.47 bilion untuk sembilan bulan berakhir 30 September 2022 (9M22), iaitu peningkatan 22.9 peratus tahun ke tahun.
Untung bersih teras meningkat 23.2 peratus kepada RM4.73 bilion, diterjemahkan kepada pendapatan teras sesaham sebanyak 45.6 sen, dengan pulangan tahunan teras ke atas ekuiti purata meningkat kepada 10.4 peratus daripada sembilan peratus yang dicatatkan pada 9M21.
Prestasi kukuh itu didorong oleh pendapatan operasi lebih tinggi, pembendungan kenaikan kos serta peruntukan yang lebih rendah merentasi pasaran utamanya.
Ketua Pegawai Eksekutif Kumpulan, Datuk Abdul Rahman Ahmad berkata, Ketua Pegawai Eksekutif Kumpulan Kumpulan CIMB berkata, pendapatan operasi Kumpulan yang kukuh dipacu pertumbuhan pinjaman merentas semua perniagaan dan pasaran serta disiplin kos berterusan.
Abdul Rahman
Jelasnya, ia mencerminkan pemulihan ekonomi pasca-pandemik dalam ekonomi serantau, juga sebagai momentum positif daripada inisiatif yang dilaksanakan di bawah pelan strategik Forward23+ Kumpulan dalam membentuk semula portfolio dan membuat pelaburan berfokus di segmen yang menguntungkan.
“Kami baru-baru ini mengumumkan pencapaian penting dalam cita-cita digital dan kemampanan kami. Pada Ogos lalu, kami memperkenalkan aplikasi perbankan mudah alih generasi akan datang, CIMB Octo yang menyediakan pengalaman diperibadikan dan sedia masa hadapan.

“Kami menjangkakan untuk melancarkan ciri penuh CIMB Octo menjelang pertengahan 2023.
“Pada September, kami menggandakan komitmen kewangan mampan kami kepada RM60 bilion menjelang 2024, setelah mencapai sasaran RM30 bilion dua tahun lebih awal rancangan dan terbaharu, kami memperuntukkan RM30 bilion untuk pembiayaan perusahaan kecil dan sederhana menjelang 2024,” katanya dalam satu kenyataan. – KOSMO! ONLINE


Anwar bentuk kabinet esok
Oleh MOHD RIDZAUDDIN ROSLAN

30 November 2022, 7:00 pm
PUTRAJAYA – Proses pembentukan Kabinet Kerajaan Perpaduan pimpinan Datuk Seri Anwar Ibrahim perlu diwujudkan selewat-lewatnya minggu hadapan memandangkan sesi Dewan Rakyat yang antara lain memberi fokus kepada usul percaya Perdana Menteri dijangka berlangsung pada 19 Disember ini.
Pakar perlembagaan, Prof. Dr. Ahmad Marthada Mohamed berkata, barisan Kabinet baharu perlu dibentuk sebelum tarikh persidangan itu bagi membolehkan sesi pembentangan usul percaya, selain Bajet 2023 dapat dilaksanakan dengan lancar.
“Lantikan Kabinet baharu perlu dibuat selewatnya minggu depan. Kita tidak boleh tunggu lama ekoran Bajet 2023 perlu dibentangkan semula di Dewan Rakyat sebelum 31 Disember ini.
“Tanpa barisan Kabinet, pembentangan itu sukar dilakukan berikutan menteri yang bakal dilantik memerlukan sedikit masa untuk membuat persiapan, selain mengadakan perbincangan di peringkat kementerian,” katanya ketika dihubungi semalam.
Ahmad Marthada juga percaya, Bajet 2023 yang dibentangkan kelak akan mengalami beberapa perubahan memandangkan Anwar mempunyai hala tuju sendiri dalam membangunkan negara selepas Pilihan Raya Umum ke-15 (PRU15).
“Pastinya, Bajet 2023 itu akan disesuaikan dengan apa yang diinginkan kerajaan baharu.

“Sebelum ini, belanjawan itu dibuat kerajaan Perikatan Nasional (PN), namun apabila Pakatan Harapan (PH) membentuk gabungan kerajaan perpaduan selepas PRU15, mereka semestinya mempunyai acuan sendiri.
“Dalam konteks ini, barisan Kabinet perlu ada segera dan ia bukan sahaja untuk sesi persidangan Dewan Rakyat, namun penting dalam menyelesaikan pelbagai isu dihadapi negara ketika ini,” jelasnya.
Menurutnya, tanpa lantikan segera Kabinet, pelbagai dasar kerajaan terutamanya bagi menyelesaikan beberapa isu penting seperti peningkatan kos sara hidup, kelembapan ekonomi, pelaburan asing, pembangunan fizikal, selain kepentingan Sabah serta Sarawak sukar dilakukan.
“Jadi, kerajaan tidak boleh menangguh lagi dalam urusan itu dan perlu dilaksanakan segera bagi memastikan segala transformasi dirancang dapat dijalankan segera demi memberi manfaat kepada rakyat,” ujarnya.
Ketika ini, persoalan berhubung pelantikan Kabinet pimpinan Anwar masih menjadi teka-teki selepas ia masih belum mempunyai sebarang gambaran berhubung Ahli Parlimen mana yang bakal dilantik memegang jawatan tertinggi kerajaan itu.
Bagaimanapun, Anwar sebelum ini menjelaskan, pembentukan Kabinet baharu pimpinannya akan bersaiz kecil, selain tidak akan dibuat berasaskan pemberian ‘ganjaran’ kepada parti yang menyokong beliau.


Lelaki ubah suai kereta Toyota jadi Ferrari berdepan hukuman penjara
Oleh KOSMO!

30 November 2022, 6:30 pm
ROM – Seorang lelaki di Itali didakwa atas tuduhan pemalsuan dan pelanggaran cap dagangan selepas mengubah suai sebuah kereta Toyota MR Coupe miliknya menjadi Ferrari F430 berwarna merah, lapor laman berita Oddity Central semalam.
Agensi penguatkuasaan undang-undang, Guardia membuat rampasan luar biasa itu semasa melakukan pemeriksaan rutin di bandar Asti.
Walaupun kereta itu menampilkan semua elemen unik Ferrari F430 termasuk logo kuda pada bonet dan stereng, rim, brek serta lampu depan, sesuatu tentang kenderaan itu kelihatan tidak kena.
Tidak dijelaskan sama ada pemandu berusia 26 tahun itu mempunyai dokumen yang diperlukan untuk membuktikan bahawa keretanya adalah Ferrari F430 tulen atau tidak, tetapi pegawai polis memanggil pasukan pakar untuk mendapatkan kepastian.
Mereka mengesahkan bahawa kereta itu sebenarnya adalah Toyota MR Coupe yang telah diubah suai. Kes itu dianggap unik kerana tahap pemalsuannya yang tinggi.
Menurut pakar yang mengesahkan pemalsuan itu, kereta tersebut juga menampilkan alat ganti dan aksesori Ferrari asli, menjadikannya lebih sukar untuk menyedari bahawa ia sebenarnya adalah Toyota.

Media berita Itali melaporkan bahawa kereta itu telah disita dan pemiliknya dilaporkan kepada Pejabat Pendakwa Raya Asti kerana menggunakan cap dagangan berdaftar tanpa kebenaran. – Agensi


Penuntut IPTA didakwa rogol dua remaja di kawasan sekolah
Oleh NOR SHAFAWATI YUP

30 November 2022, 5:13 pm
SEREMBAN – Seorang penuntut institusi pengajian tinggi awam (IPTA) mengaku tidak bersalah di Mahkamah Sesyen di sini hari ini atas lima pertuduhan merogol dua remaja perempuan bawah umur, sejak Mac hingga Jun lalu.
Tertuduh remaja lelaki yang kini berusia 18 tahun membuat pengakuan itu selepas pertuduhan dibacakan di hadapan Hakim Datin Surita Budin.
Mengikut pertuduhan satu hingga tiga, tertuduh telah melakukan kesalahan merogol seorang remaja perempuan berusia 16 tahun.
Kesalahan itu dilakukan di tiga lokasi berbeza di kawasan sebuah sekolah menengah di Sikamat, di sini dari Mei hingga Jun lalu.
Bagi pertuduhan keempat dan kelima pula, tertuduh telah melakukan perbuatan merogol seorang remaja perempuan berusia 15 tahun.
Kesalahan itu dilakukan di dua lokasi berbeza di sekolah sama pada Mac dan Mei lalu.

Sehubungan itu, bagi kesemua pertuduhan tertuduh didakwa di bawah Seksyen 376(1) Kanun Keseksaan.
Jika sabit kesalahan boleh dihukum dengan penjara selama tempoh yang boleh sampai 20 tahun dan hendaklah juga dihukum dengan sebatan.
Pihak pendakwaan yang diwakili Timbalan Pendakwa Raya Goh Hsiao Tung tidak menawarkan sebarang jaminan terhadap tertuduh.
Terdahulu, tertuduh yang tidak diwakili peguam memaklumkan ibunya hadir untuk membayar wang jaminan.
Ibu tertuduh dalam rayuannya memohon jaminan yang rendah kerana mempunyai empat orang anak yang masih belajar dan tertuduh merupakan anak kedua daripada empat beradik.
Mahkamah kemudian membenarkan tertuduh diikat jaminan sebanyak RM12,000 bagi kesemua pertuduhan dengan syarat tambahan tidak mengganggu mangsa dan melapor diri di balai polis berdekatan sebulan sekali.
Kes ditetapkan untuk sebutan semula pada 4 Januari 2023. – KOSMO! ONLINE


Sudah tiba masa ATM peroleh kapal logistik MRSS
Oleh SHAMSUL KAMAL AMARUDIN

30 November 2022, 5:03 pm
LUMUT – Perolehan Kapal Sokongan Pelbagai Peranan (MRSS) kini menjadi satu keperluan dalam Angkatan Tentera Malaysia (ATM) khususnya dalam aspek mengatur gerak anggota dan kelengkapan ketenteraan dengan lebih efektif.
Ia lebih diharapkan sekarang memandangkan ATM ketika ini hanya bergantung kepada Kapal Bantuan Arahan Pelbagai Peranan (MPCSS) iaitu Kapal Diraja (KD) Mahawangsa dan KD Seri Indera Sakti yang sudah berusia lebih 39 tahun untuk pelbagai penugasan logistik.
Panglima Angkatan Bersama, Leftenan Jeneral Datuk Yazid Arshad berkata, keadaan yang ideal ialah masing-masing dua MRSS ditempatkan di Semenanjung serta di Sabah dan Sarawak.
“Oleh itu, adalah lebih afdal dan efektif sekiranya pihak pengurusan (negara) dan Kementerian Pertahanan dapat mengambil pertimbangan untuk memperolehi MRSS.
“Ia juga selaras dengan aspirasi Tentera Laut Diraja Malaysia (TLDM) menerusi Wawasan 2025 untuk memperkasa aset pasukan itu,” katanya pada sidang akhbar selepas menyempurnakan majlis pelepasan tali KD Mahawangsa bagi ulang bekal Misi Pengaman Malaysia ke Lubnan (Malbatt) 850-10 di Pangkalan TLDM Lumut di sini hari ini.
Menurut beliau, selain keperluan pertahanan negara, perolehan MRSS juga boleh dijadikan ekspedisi penghantaran aset dan kelengkapan ketenteraan bagi pelbagai misi lain di luar negara jika keadaan mengizinkan.

Sentimen sama turut dikongsi Pegawai Memerintah KD Mahawangsa, Kapten TLDM Mohd. Amin Mat Tahir apabila memaklumkan perancangan untuk memperoleh MRSS sudah ada tetapi sehingga kini belum diperolehi dan berharap ia disegerakan.
Menurutnya, keperluan kapal logistik seperti MRSS sangat penting dan ada keperluan terutamanya dalam bantuan dan sokongan terhadap Malbatt serta untuk penugasan dalam mempertahankan keselamatan negara.
Beliau memberi contoh, penugasan kapal MPCSS sedia ada antaranya ialah penghantaran anggota tentera serta kelengkapan ketenteraan ketika Ops Daulat, misi kemanusiaan di Aceh, Sumatera, Indonesia selepas kejadian tsunami serta misi sama di Timor Leste. – KOSMO! ONLINE


Pengantin wanita kecewa ditipu jurugambar
Oleh FLORINA DERIS

30 November 2022, 6:15 pm
PETALING JAYA – Seorang pengantin wanita meluahkan rasa terkilan apabila masih belum menerima sebarang gambar dan video akad nikah daripada seorang jurugambar yang didakwa telah menipunya sejak beberapa bulan lepas.
Menurut perkongsian yang dimuatnaik menerusi akaun Twitter miliknya, @shvnim atau Hanim, dia berkata, jurugambar berkenaan kerap menunda-nunda tarikh daripada suatu tarikh ke tarikh yang lain, namun hasil masih juga tidak kelihatan.
“Kepada bakal pengantin, silalah membuat pilihan yang bijak agar tidak menyesal di kemudian hari kerana sesungguhnya saya sangat menyesal memilih jurugambar seperti ini yang sudah hampir tiga bulan tetapi masih belum mendapat hasilnya,” pesannya menerusi ruangan kapsyen hantaran tersebut.
Susulan itu, seorang pengguna media sosial berkenaan yang bernama Zane berkata,
jurugambar yang dikenali dengan nama Iskandar Sharizal itu pernah memiliki kes yang sama sebelum ini.
“Hanya cari nombor telefonnya menerusi enjin carian google, maka akan jumpa kes sama
sebelumnya,” katanya yang berkongsi satu gambar tangkap layar hantaran seorang mangsa yang juga pernah ditipu.
Dalam pada itu, hantaran tersebut berjaya meraih pelbagai reaksi daripada para netizen di Twitter.

“Sangatlah menyakitkan jika tersalah memilih jurugambar. Bayaran mahal tetapi servis teruk dan itu belum termasuk kualiti gambar yang ditangkap. Indah khabar daripada rupa,” ciap
seorang pengguna.
“Kita mengalami situasi yang sama. Pelbagai alasan yang diterima dan bayaran juga dibayar penuh tetapi hasilnya tiada. Pada akhirnya, saya meminta bayaran dikembalikan,” ciap
netizen lain pula.
Sehubungan itu, dia sempat memberikan saranan untuk mencari jurugambar yang selalu mengemaskini hantaran di Instagramnya atau yang benar-benar dikenali ramai.
“Tidak mengapa jika perlu membayar lebih kerana majlis perkhawinan adalah sekali seumur hidup,” ciapnya.
Hantaran tersebut berjaya meraih sebanyak 2,758 ciapan semula dan 2,050 tanda suka setakat
ini. – KOSMO! ONLINE


[VIDEO] Banjir kilat sekitar pusat bandar KL
Oleh KOSMO!

30 November 2022, 5:25 pm
KUALA LUMPUR – Beberapa kawasan sekitar pusat bandar di Kuala Lumpur dilanda banjir kilat susulan hujan lebat sejak kira-kira pukul petang tadi.
Kuala Lumpur Command & Control Centre (KLCCC) melaporkan, keadaan lalu lintas turut terjejas dan pengguna jalan raya juga berdepan kesesakan akibat banjir tersebut.
“Kawasan yang terlibat adalah di Jalan Klang Lama, Jalan Syed Putra, Jalan Istana, Jalan Kinabalu, Jalan Kuching, Jalan Sg Besi dan Jalan Tun Razak.
“Seterusnya, di Lebuh Raya Kuala Lumpur-Seremban, Lebuhraya Mahameru dan juga Jalan Lingkaran Tengah 2 Kuala Lumpur (MRR2),” kata KLCCC. -KOSMO! ONLINE


Bawa correction tape ke sekolah, disangka Iphone 14
Oleh FLORINA DERIS

30 November 2022, 5:56 pm
PETALING JAYA – Pita pembetulan (correction tape) yang berbentuk seakan-akan telefon bimbit model Iphone 14 menjadi bahan gurauan dalam kalangan tenaga pengajar dan pelajar di dalam kelas semalam.
Menurut perkongsian yang dimuat naik menerusi akaun TikTok @cikgu_baby, ia memaparkan ragam guru sedang bergurau menegur pelajar kononnya membawa telefon bimbit ke sekolah sedangkan ia alat pita pembetulan.
“Dia (pelajar) membawa telefon bimbit Iphone 14 ke sekolah kononnya untuk hal kecemasan,” katanya di ruangan kapsyen video tular yang berdurasi 28 saat itu.
Meninjau di ruangan komen, rata-rata pengguna berasa terhibur dengan perkongsian tersebut. Ada netizen yang turut berkongsi pengalaman masing-masing ketika berdepan situasi sama.
“Jika terdapat pemeriksaan secara besar-besaran, mesti mereka akan tertipu,” seloroh seorang pengguna.
“Saya juga pernah terkena rupa-rupanya pelajar itu membawa kalkulator tetapi menggunakan sarung (casing) telefon,” kata seorang pengguna lain.

Dalam pada itu, terdapat dalam kalangan pengguna yang bertanya di mana agaknya pelajar berkenaan membeli alat tersebut.
“Cikgu, tolong tanyakan dimana saya boleh mendapatkannya kerana mahu mengusik rakan,” tulis seorang pengguna.
“Benda ini boleh dibeli di kedai mana? Saya juga mahu mengusik (prank) cikgu,” kata seorang lagi warga TikTok.
Hantaran itu meraih sebanyak 2,000,000 tontonan dan 172,100 tanda suka setakat ini. – KOSMO! ONLINE


Dijangkiti Covid-19, Influenza serentak, Awie gigil satu badan
Oleh HANISAH SELAMAT

30 November 2022, 6:46 pm
PETALING JAYA – Baharu pulang dari mengerjakan umrah, Datuk Awie berdepan dugaan berganda apabila dijangkiti Covid-19 dan Influenza serentak yang mencetuskan gejala demam hingga menggigil.
Menurut pemilik nama sebenar Ahmad Azhar Othman itu, dia sudah disahkan bebas kedua-dua virus tersebut, sekaligus membolehkannya fokus terhadap dua konsert besar yang dijadualkan berlangsung hujung minggu ini.
Begitupun katanya, keadaan kesihatan yang masih dalam proses pemulihan dikhuatiri boleh mengganggu prestasi kedua-dua konsert tersebut.
“Saya syak dapat jangkitan kedua-dua virus tersebut ketika dalam perjalanan pulang selepas mengerjakan umrah, baru-baru ini.
“Syukur sekarang keadaan saya sudah semakin baik selepas mendapatkan rawatan, tetapi boleh dikatakan masih dalam proses pemulihan.
“Mula-mula kena memang saya demam sampai menggigil satu badan dan sekarang cuma tinggal beberapa gejala ringan lain yang mungkin boleh jejaskan persembahan nanti.

“Apa pun persembahan yang membabitkan Wings selain satu lagi penampilan solo bersama beberapa teman seangkatan memang sesuatu yang saya nantikan,” katanya kepada Kosmo! Online.
Katanya yang ke Tanah Suci secara beramai-ramai bersama anggota Wings termasuk Edrie Hashim, Black, Eddie dan Syam, ini kali kedua dia dijangkiti Covid-19.
Menyentuh pengalaman sepanjang mengerjakan ibadah bersama rakan yang sudah seperti saudara sedarah, akui Awie perasaan terharu dan bersyukur atas nikmat diberi-Nya sukar untuk diungkapkan.
Sementara itu, berkongsi pula persediaan menghadapi dua konsert besar ketika kesihatannya masih pada fasa penyembuhan, katanya dia memang teruja menunggu peluang berkongsi pentas dengan tiga lagi rakan seperjuangan.
“Konsert pada Jumaat ini bakal menggegarkan Istana Budaya yang turut menjadi manifestasi kepada keunggulan dan sumbangan besar genre rock dalam katalog muzik tempatan.
“Pada masa sama saya juga sudah sedia untuk tampil dengan Wings di Festival Folklore Antarabangsa 2022 pada 3 Disember ini iaitu dua hari usai persembahan di Istana Budaya.
“Harap semuanya dipermudahkan dan kesihatan saya kembali pulih seperti sedia kala,” tambahnya. – KOSMO! ONLINE


Segmen penjagaan kesihatan pacu lonjakan pendapatan TDM
Oleh TENGKU DANISH BAHRI TENGKU YUSOFF

30 November 2022, 6:02 pm
KUALA TERENGGANU – Kumpulan TDM Berhad (TDM), anak syarikat kerajaan negeri Terengganu, merekodkan pendapatan sebanyak RM153.3 juta bagi suku ketiga tahun ini tumbuh 16 peratus berbanding RM132.1 juta tempoh yang sama tahun sebelumnya.
Pengarah Eksekutifnya, Najman Kamarudin berkata, peningkatan itu disumbangkan oleh  sektor penjagaan kesihatan yang mencatat kenaikan pendapatan 38 peratus kepada RM78.1 juta berbanding RM56.4 juta bagi suku sama tahun sebelumnya.
“Sektor perladangan pula tidak banyak berubah iaitu RM75.1 juta berbanding RM75.7 juta dalam tempoh sama tahun lalu,” katanya di sini semalam.
Selain itu, Najman menerangkan, peningkatan pendapatan dalam sektor penjagaan kesihatan didorong pertambahan bilangan pesakit luar dan dalam wad masing-masing 13 peratus dan 65 peratus.
Jelasnya. perkhidmatan penjagaan kesihatan yang telah diperluas seperti Pusat Mata, Pusat Perubatan KMI Kuantan menunjukkan prestasi baik serta menyumbang kepada keputusan kewangan secara keseluruhan.
“Bagi mengurangkan impak inflasi, TDM Berhad akan terus menumpukan kepada kecekapan operasi dan meminimumkan kos kepada pesakit.

“Selain itu, kami juga menghadapi cabaran dalam sektor perladangan apabila berhadapan dengan harga minyat sawit mentah (CPO) dan pengeluaran yang lebih rendah,” katanya.
Najman berkata, TDM mencatat penurunan jualan CPO serta kadar pengekstrakan minyak (OER) susulan pengeluaran buah tandan segar kelapa sawit yang lebih rendah dalam tempoh suku ketiga tahun ini.
Tambah beliau,  cabaran operasi masih kekal menjadi kebimbangan apabila bilangan pekerja asing ke Malaysia masih perlahan dengan musim puncak buah tandan segar kelapa sawit hampir berakhir.
“Begitupun, harga minyak sawit mula menunjukkan tanda-tanda akan stabil berikutan peningkatan penggunaan global, rekod eksport, penurunan stok di Indonesia dan kekurangan tenaga buruh,” katanya. -KOSMO! ONLINE


Warga emas temui ajal di kaunter bayaran tandas
Oleh DIYANATUL ATIQAH ZAKARYA

30 November 2022, 6:11 pm
MELAKA – Seorang pekerja pembersihan warga emas ditemui meninggal dunia di kaunter bayaran masuk tandas di tandas awam Majlis Bandaraya Melaka Bersejarah (MBMB) di Jalan Klebang Besar, di sini, malam tadi.
Mangsa, Mohamad Ismail Saadah, 67, ditemui orang awam dalam keadaan terduduk dan tidak sedarkan diri di kerusi kaunter bayaran itu sebelum laporan polis dibuat pada pukul 8.25 malam.
Ketua Polis Daerah Melaka Tengah, Asisten Komisioner Christopher Patit berkata, pemeriksaan sepasukan anggota polis di lokasi telah menemukan mangsa dan disahkan meninggal dunia oleh pegawai perubatan.
“Siasatan di lokasi tidak menjumpai sebarang unsur jenayah dan mayat telah dibawa ke Unit Forensik Hospital Melaka untuk proses bedah siasat.
“Punca kematian dipercayai disebabkan serangan jantung dan si mati juga pernah dirawat di hospital pada 2 November 2009 akibat penyakit itu,”katanya ketika dihubungi di sini, hari ini.
Katanya, kes tersebut diklasifikasikan sebagai mati mengejut.-KOSMO! ONLINE


Taliban Pakistan letupkan trak vaksin polio, 3 terbunuh
Oleh KOSMO!

30 November 2022, 5:40 pm
ISLAMABAD – Tiga orang terbunuh manakala 23 lagi cedera apabila seorang pengebom bunuh diri menyasarkan sebuah trak polis di barat Pakistan, lapor seorang pegawai mengenai serangan yang didakwa dilakukan oleh Taliban.
Taliban Pakistan atau Tehreek-e-Taliban Pakistan (TTP) adalah entiti berasingan daripada Taliban di Afghanistan tetapi berkongsi ideologi yang sama.
Pada Isnin lalu, kumpulan itu mengumumkan penamatan gencatan senjata dengan Islamabad semasa musim panas dan mengarahkan serangan diteruskan di seluruh negara.
Pegawai kanan polis, Azhar Mehesar memberitahu agensi berita AFP bahawa letupan itu menyasarkan pasukan polis yang bersiap sedia untuk mengiringi bekalan vaksin polio di bandar Quetta.
Antara yang terbunuh termasuk anggota polis, seorang wanita dan seorang kanak-kanak.
Dalam satu kenyataan kepada AFP, TTP mengaku bertanggungjawab atas serangan itu dan berkata pihaknya akan berkongsi butiran lanjut tidak lama lagi.

Pasukan vaksinasi polio secara rutin dikawal oleh polis di wilayah barat, dan TTP telah menyerang hendap pegawai semasa mereka pergi ke kawasan terpencil yang bergolak itu.
Kumpulan itu diasaskan pada 2007 oleh ahli Pakistan yang berjuang bersama Taliban di Afghanistan pada 1990-an sebelum menentang sokongan Islamabad terhadap campur tangan Amerika Syarikat di negara itu selepas serangan 9/11. – AFP


Pelajar teka jawapan peperiksaan guna pemadam
Oleh NURUL IZZATI ZAINI

30 November 2022, 4:14 pm
PETALING JAYA – Gelagat lucu seorang pelajar yang meneka jawapan menggunakan sebiji pemadam di sebuah sekolah di Johor Bahru, meraih perhatian ramai.
Video yang dimuat naik oleh @im_chowok di TikTok menunjukkan gelagat pelajar perempuan tersebut membaling pemadam bagi meneka mana satu jawapan yang tepat.
Pelajar itu juga kelihatan terburu-buru dengan menepuk dahinya apabila melihat halaman seterusnya yang masih banyak lagi belum dijawab.
“Bila semalam sibuk tengok Piala Dunia, tetapi lupa ada peperiksaan. Bukan main ya baling pemadam untuk teka jawapan. Jangan risau, kertas subjek Matematik saya dulu pun macam ini juga,” tulis @im_chowok di kapsyennya.
Sehingga kini, video yang dimuat naik semalam itu telah mendapat 1.6 juta tontonan, 123,200 tanda suka dan 4,259 perkongsian.
Tinjauan Kosmo! di ruangan komen mendapati ramai yang terhibur dengan gelagat pelajar ini dan mengimbas semula kenangan sama terjadi kepada mereka ketika zaman persekolahan.

“Saya pernah macam ini, baling pemadam, tetapi tunjuk B, akhirnya saya tetap pilih jawapan C,” komen seorang netizen.
“Buat siapa yang tidak tahu, pemadam itu ada dua belah, kira jawapan A atau B je,” komen netizen yang lain pula. – KOSMO! ONLINE


Pegawai bank perdagang bini untuk aktiviti seks dijel 10 tahun
Oleh NOR SHAFAWATI YUP

30 November 2022, 4:00 pm
SEREMBAN – Seorang pegawai bank dihukum penjara 10 tahun oleh Mahkamah Sesyen di sini hari ini selepas mengaku bersalah memperdagangkan isterinya bagi tujuan eksploitasi seks pada Oktober lalu.
Hakim Datin Surita Budin membuat keputusan itu terhadap tertuduh yang berusia 35 tahun bagi pendkawaan di bawah Seksyen 12 Akta Anti Pemerdagangan Orang dan Anti Penyeludupan Migran 2007.
Lelaki itu  didakwa memperdagangkan isterinya yang berusia 35 tahun bagi maksud eksploitasi seks.
Kesalahan dilakukan di sebuah hotel di Kuala Pilah dekat sinii pada 30 Oktober lalu.
Sabit kesalahan, tertuduh boleh dikenakan hukuman penjara sehingga 20 tahun dan denda.
Berdasarkan fakta kes, anggota Bahagian Siasatan Jenayah Ibu Pejabat Polis Daerah Kuala Pilah menangkap tertuduh yang disyaki menjadi ejen serta ‘transporter’ dalam menguruskan aktiviti pemerdagangan manusia dengan tujuan mengeksploitasi seks ke atas mangsa.

Siasatan mendapati tertuduh merupakan suami yang sah kepada mangsa telah memperdagangkan wanita itu bagi tujuan eksploitasi seks sejak Julai lalu untuk menyelesaikan hutang yang ditanggung.
Tertuduh yang tidak diwakili peguam merayu hukuman ringan atas alasan telah insaf.
Selain itu tertuduh juga sedang menjalani hukuman penjara selama tujuh tahun dan tiga sebatan atas kesalahan di bawah Seksyen 372A(1) Kanun Keseksaan kerana hidup atas wang hasil daripada persundalan isterinya. – KOSMO! ONLINE


TNB siasat kejadian kanak-kanak maut dihempap tiang elektrik
Oleh ZULKIFLI MANZOR

30 November 2022, 3:58 pm
PETALING JAYA – Tenaga Nasional Berhad (TNB) sedang menyiasat kejadian seorang kanak-kanak lelaki meninggal dunia ketika bermain di kawasan simpanan sementara tiang-tiang elektrik bagi tujuan projek di Jalan K16, Kampung Belukar, Changlun Kedah petang semalam.
TNB dalam satu kenyataan media berkata, pihaknya mengucapkan takziah kepada keluarga mangsa serta bersimpati dengan keluarga dua lagi kanak-kanak yang sedang menerima rawatan di Hospital Jitra.
“TNB sendiri sedang menjalankan siasatan berhubung kejadian tersebut dan bekerjasama rapat dengan pihak berkuasa yang berkenaan.
“TNB mengulangi peringatan kepada orang ramai tidak menghampiri tapak kerja dan menyentuh barang-barang binaan bagi mengelakkan sebarang kejadian yang tidak diingini berlaku,” kata kenyataan itu hari ini.
Semalam, seorang kanak-kanak lelaki dilaporkan maut manakala dua lagi tidak sedarkan diri akibat dihempap longgokan tiang elektrik dalam kejadian di Kampung Belukar, Changlun.
Tiga mangsa itu dipercayai berusia lingkungan 11 tahun dengan seorang daripada mereka disahkan meninggal dunia di lokasi kejadian.

Kejadian dipercayai berlaku ketika tiga kanak-kanak terbabit bermain berdekatan tiang elektrik yang dilonggokan di tepi jalan sebelum tiang itu terjatuh dan menghempap mereka.
Dalam pada itu, TNB turut memaklumkan menghantar wakil menziarahi keluarga mangsa dan memberi bantuan yang sewajarnya.
“Orang ramai juga dinasihatkan supaya tidak menyebarkan sebarang gambar atau video kejadian ini dan membuat spekulasi.
“Sebaliknya memberi ruang kepada pihak berkuasa menjalankan sisatan di samping menghormati perasaan dan sensitiviti keluarga mangsa,” kata TNB. – KOSMO! ONLINE


Untung sebelum cukai FGV naik kepada RM1.49 bilion
Oleh KOSMO!

30 November 2022, 4:58 pm
PETALING JAYA – FGV Holdings Berhad (FGV) mencatat  peningkatan dalam keuntungan sebelum cukai bagi tempoh sembilan bulan pertama bagi tahun kewangan 30 September 2022  (9B TH2022) kepada RM1.49 bilion berbanding RM1.02 bilion untuk tempoh yang sama tahun lepas.
Pendapatan Kumpulan melonjak sebanyak 45 peratus tahun ke tahun (Y-o-Y) kepada RM19.46 bilion berbanding RM13.39 bilion yang dicatatkan sebelum ini, manakala keuntungan selepas cukai dan kepentingan minoriti (PATAMI) meningkat 40 peratus kepada RM985 juta daripada RM703 juta.
Keuntungan Operasi Kumpulan FGV juga meningkat 53 peratus kepada RM1.78 untuk tempoh 9B TK2022 berbanding RM1.16 bilion yang dilaporkan dalam tempoh kewangan yang sama sebelumnya.
Ketua Pegawai Eksekutif Kumpulan FGV, Datuk Nazrul Mansor berkata, Kumpulan  berbangga kerana kekal berada  pada landasan yang baik untuk mengakhiri tahun kewangan ini.
“Prestasi operasi kami yang lebih baik untuk suku ketiga disokong oleh margin produk sawit yang lebih tinggi berikutan peningkatan harga Minyak Sawit Mentah (MSM) yang direalisasikan serta pencapaian daya pengeluaran dan muatan tan yang dipacu oleh sektor logistik,” katanya dalam kenyataan yang dikeluarkan.

Keputusan kewangan diimbangi kerugian yang direkodkan sektor gula menerusi anak syarikat FGV, MSM Malaysia Holdings Berhad (MSM) disebabkan kos pengeluaran yang lebih tinggi sebanyak 24 peratus.

Secara keseluruhan, untuk suku ketiga berakhir 30 September 2022 , FGV mencatatkan hasil yang lebih tinggi sebanyak RM6.18 bilion disebabkan harga purata MSM yang diperolehi lebih tinggi pada suku semasa, berbanding RM5.31 bilion dalam tempoh yang sama tahun lalu,” katanya dalam kenyataan yang dikeluarkan di sini.
Nazrul menjelaskan, meskipun merekodkan hasil yang lebih tinggi, FGV mencatatkan keuntungan sebelum cukai yang lebih rendah iaitu sebanyak RM385 juta berbanding RM508 juta pada suku yang sama tahun sebelumnya, berikutan kerugian yang ditanggung dalam sektor Gula dan penurunan volum jualan MSM dan minyak sawit diproses (PPO) di Sektor Perladangan.
 Operasi Huluan FGV mencatat peningkatan hasil sebanyak RM3.71 bilion berbanding RM3.24 bilion bagi tempoh yang sama tahun lalu. -KOSMO! ONLINE


Pelantikan ahli Suruhanjaya Pelantikan Kehakiman tidak dibuat PM
Oleh MOHD RASDAN AHMAD

30 November 2022, 5:00 pm
PETALING JAYA – Majlis Raja-raja hari ini menggesa agar pelantikan lima ahli Suruhanjaya Pelantikan Kehakiman (JAC) tidak dilakukan oleh Perdana Menteri, Datuk Seri Anwar Ibrahim.
Dalam perutusan Pengerusi Mesyuarat Raja-raja, Yang di-Pertuan Besar Negeri Sembilan, Tuanku Muhriz Almarhum Tuanku Munawir bertitah, ketika ini proses pelantikan hakim di Malaysia mempunyai kelemahan dan boleh diperbaiki.
“Untuk memastikan JAC bebas dalam melaksanakan tanggungjawab, beta mencadangkan agar pelantikan lima ahli JAC tidak dibuat oleh Perdana Menteri sebaliknya diberikan kepada beberapa institusi lain seperti Majlis Peguam Malaysia, Persatuan Undang-undang Sana, Persatuan Peguambela Sarawak dan Jawatankuasa Pemilih Parlimen.
“Dengan kaedah ini, keanggotaan JAC akan lebih seimbang, dan tidak membawa kepentingan mana-mana pihak,” titah Baginda selepas Mesyuarat Majlis Raja-raja ke-260 yang berakhir hari ini.
Titah Tuanku Muhriz lagi, JAC memainkan peranan utama dalam mengemukakan cadangan pelantikan hakim.
Baginda berkata, keanggotaan JAC adalah kritikal untuk memastikan JAC terus berkemampuan mengemukakan nama-nama hakim yang berintegriti dan berkaliber.

“Beta juga mencadangkan supaya struktur JAC turut dinilai semula dengan rundingan dibuat antara kerajaan, ahli JAC sedia ada dan badan-badan guaman serta institusi lain yang relevan.
“Beta juga yakin JAC akan mampu menjalankan tanggungjawabnya dengan lebih berkesan dan menjadikan pemilihan serta pelantikan hakim-hakim di Malaysia adalah dalam kalangan individu yang berkeperibadian mulia, telus dan adil,” titah baginda. – KOSMO! ONLINE.


ATM hantar barangan keperluan Malbatt di Lebanon
Oleh SHAMSUL KAMAL AMARUDIN

30 November 2022, 4:53 pm
LUMUT – Markas Angkatan Bersama dan Tentera Laut Diraja Malaysia (TLDM) buat julung kali melaksanakan inisiatif pergerakan ulang bekal atau penghantaran barangan keperluan untuk pasukan misi pengaman Malaysia ke Lebanon atau Malbatt 850-10.
Panglima Angkatan Bersama Angkatan Tentera Malaysia (ATM), Leftenan Jeneral Datuk Yazid Arshad berkata, kerjasama yang dijalin oleh dua markas pemerintahan itu menggunakan Kapal Diraja (KD) Mahawangsa mula berlepas hari ini dan dijangka tiba di Pelabuhan Beirut pada 2 Januari tahun depan.
“Pelayaran kali ini membawa 203 orang terdiri daripada 18 pegawai, 169 kru kapal dan 16 petugas bantuan sokongan, akan belayar selama kira-kira dua bulan dan dijangka tiba semula ke sini pada 4 Februari tahun depan,” katanya.
Beliau berkata demikian pada sidang akhbar selepas menyempurnakan majlis pelepasan tali kapal tersebut di Pangkalan TLDM Lumut di sini hari ini.
Menurut beliau, kapal itu membawa enam trak tiga tan metrik jenis GS Cargo, dua trak satu tan metrik, sebuah ambulan, keperluan peluru dan bahan letupan, peralatan komunikasi dan barangan untuk kegunaan aktiviti kerjasama awam-tentera (CIMIC).
Beliau memaklumkan kapal yang sama juga akan digunakan untuk membawa pulang beberapa barangan tertentu daripada pegangan Malbatt 850 di Lebanon ke tanah air.

Menurut beliau, inisiatif itu juga sebagai alternatif kepada kaedah penghantaran yang lazimnya dilaksanakan menggunakan perkhidmatan syarikat pengangkutan swasta seperti Malaysian Airlines (MAS) dan syarikat perkapalan swasta melalui kaedah sewa atau kontrak.
Katanya, penugasan itu juga secara tidak langsung dapat menguji kesiapsiagaan kru dan aset terlibat dalam melaksanakan misi ulang bekal jarak jauh ke luar negara.
Pada masa sama, jelasnya, ia dapat menguji kemahiran kru kapal dalam melaksanakan tugas hakiki terutamanya ketika melalui kawasan navigasi terhad seperti di Terusan Suez, penugasan pasukan logistik terutamanya dalam aspek pengurusan, pengendalian rekod, dan sistem di kapal yang digunakan untuk penghantaran logistik. – KOSMO! ONLINE


Mekanik maut van jenazah masuk gaung
Oleh MASTURAH SURADI

30 November 2022, 4:40 pm
MERSING – Seorang lelaki maut selepas van jenazah dipandu terbabas ke dalam gaung di Kilometer 16 Jalan Jemaluang-Mersing, pagi hari ini.
Mangsa, Wan Mohd Nasyaruddin, 38, difahamkan dalam perjalanan pulang ke Endau selepas selesai menguruskan penghantaran jenazah.
Ketua Polis Daerah Mersing, Superintendan Cyril Edrward Nuing berkata, pihak polis menerima laporan kejadian itu kira-kira pukul 9.15 pagi.
“Bahagian Siasatan dan Trafik IPD Mersing menerima panggilan dari orang awam menyatakan terdapat kes kemalangan maut melibatkan sebuah van yang terbabas sendiri ke dalam gaung.
“Van berkenaan dipandu seorang lelaki Melayu berusia 38 tahun yang bekerja sebagai mekanik di Endau. Kejadian dipercayai berlaku apabila pemandu dari arah Johor Bahru ke arah Mersing telah hilang kawalan sebelum terbabas melanggar besi divider di bahu jalan.
“Akibat kejadian itu menyebabkan van dipandu termasuk ke dalam gaung setinggi tujuh meter di hadapan Institut Latihan Perindustrian (ILP) Mersing,” katanya dalam kenyataan hari ini.

Katanya, mangsa telah meninggal dunia di tempat kejadian setelah disahkan oleh Pakar Perubatan Hospital Mersing.
Menurutnya, mayat pemandu van tersebut telah dirujuk ke Unit Forensik Hospital Mersing bagi tujuan bedah siasat untuk mengetahui punca kematian – KOSMO! ONLINE


Persatuan Pengguna Kedah terima tiga aduan telur busuk
Oleh NORLIDA AKMAR IDROS

30 November 2022, 4:31 pm
ALOR SETAR – Persatuan Pengguna Kedah (Cake) menerima tiga aduan daripada pengguna yang mendakwa menerima telur busuk melibatkan premis di daerah Kubang Pasu serta Pendang, baru-baru ini.
Presidennya, Mohamad Yusrizal Yusoff memberitahu, pengguna memaklumkan kesemua 30 biji telur dibeli rosak dan tidak boleh digunakan.
Katanya, pengguna juga mendakwa kemungkinan bekalan telur yang dibeli itu rosak disebabkan pengeluar menyimpan bekalan terlalu lama.
“Kita harap pihak Kementerian Perdagangan Dalam Negeri dan Hal Ehwal Pengguna (KPDNHEP) dapat menyiasat kebenaran perkara ini.
“Cake percaya ada kemungkinan pengeluar menyimpan telur dalam tempoh tertentu sebelum diagihkan kepada pemborong seterusnya peniaga,” katanya kepada pemberita di Pasar Besar Alor Setar di sini hari ini.
Sementara itu, katanya, bekalan telur di pasaran di Alor Setar meningkat daripada 50 kepada 70 peratus selepas Pilihan Raya Umum ke-15 (PRU15).

“Walau bagaimanapun, kuantiti itu masih tidak mencukupi dan ia perlu terus dipertingkatkan kepada 100 peratus atau sehingga 150 peratus untuk kegunaan keseluruhan pengguna termasuk peniaga.
“Sebagai contoh di sebuah pasar raya besar di sini, sebanyak 3,000 biji telur habis dalam masa sejam. Di pasar besar ini pula, 900 biji telur licin dalam masa setengah jam,” ujarnya.
Tambahnya, kerajaan baharu ini perlu bertindak lebih pantas dalam menangani isu kekurangan bekalan telur termasuk mengkaji untuk meningkatkan pemberian subsidi kepada pengeluar telur. – KOSMO! ONLINE


Bomba Kelantan siasat empat anggota terlibat kes dadah, ketum
Oleh ROHANA ISMAIL

30 November 2022, 4:13 pm
KOTA BHARU – Jabatan Bomba dan Penyelamat Malaysia (JBPM) Kelantan menyiasat empat anggota jabatan tersebut selepas disyaki terlibat dengan kegiatan penyalahgunaan dadah dan ketum.
Pengarah JBPM Kelantan, Zainal Madasin berkata, dua daripada anggota yang terlibat itu merupakan petugas pasukan Pegawai Bomba Bantuan (PBB) dipercayai terbabit dengan ketum dan dadah jenis methamphetamine.
Katanya, keempat-empat anggota berusia dalam lingkungan 20-an hingga 30-an boleh dikenakan tindakan tegas termasuk dibuang kerja jika disabitkan bersalah.
“Perbuatan mereka ini sangat berat malah turut menjejaskan imej pasukan bomba.
“Keempat-empat anggota itu dikesan terlibat dengan penyalahgunaan dadah selepas proses pemutihan dilakukan baru-baru ini,” katanya ketika ditemui pemberita selepas Perhimpunan Bulanan Kali Ke-6 JBPM Kelantan di Tunjong hari ini.
Menurut Zainal, proses pemutihan itu dilakukan bagi memastikan pegawai dan anggota bomba negeri ini tidak terbabit dengan kegiatan terlarang termasuk penyalahgunaan dadah. – KOSMO! ONLINE


Amaran hujan berterusan di beberapa negeri
Oleh ZULKIFLI MANZOR

30 November 2022, 4:05 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan berterusan di Perlis, Kedah dan Pulau Pinang dari 3 hingga 4 Disember ini.
Amaran hujan berterusan turut dikeluarkan di Terengganu dan beberapa kawasan di Perak, Kelantan serta Pahang dari 1 hingga 3 Disember 2022.
“Hujan berterusan dijangka berlaku di Hulu Perak. Kelantan di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.
“Pahang di Jerantut, Kuantan dan Pekan dalam tempoh Khamis, 1 Disember 2022 sehingga Sabtu, 3 Disember 2022,” kata MetMalaysia dalam satu kenyataan hari ini.
Menurut MetMalaysia, hujan berterusan turut dijangka berlaku di Sabah esok melibatkan Sandakan (Telupid, Kinabatangan, Beluran dan Sandakan) dan Kudat.
“Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan,” kata MetMalaysia. – KOSMO! ONLINE


Ribut petir, hujan lebat di 9 negeri hingga 5 petang
Oleh KOSMO!

30 November 2022, 2:58 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di beberapa negeri sehingga pukul 5 petang ini.
Kedah diramalkan mengalami cuaca buruk di Padang Terap, Sik, Baling, Kulim dan Bandar Baharu, manakala Pulau Pinang pula di Seberang Perai Utara, Seberang Perai Tengah dan Seberang Perai Selatan.
Bagi Perak, daerah dijangka dilanda ribut petir, hujan lebat dan angin kencang adalah Kerian, Larut, Matang Dan Selama, Hulu Perak, Kuala Kangsar, Kinta, Kampar dan Batang Padang.
“Terengganu pula di Hulu Terengganu, Dungun dan Kemaman. Pahang di Tanah Tinggi Cameron, Jerantut, Kuantan, Bera, Pekan dan Rompin.
“Negeri Sembilan di Seremban, Port Dickson, Kuala Pilah dan Rembau. Johor di Segamat, Kluang, Mersing dan Kota Tinggi,” kata MetMalaysia dalam satu kenyataan hari ini.
Menurut MetMalaysia, amaran cuaca buruk di Sarawak dikeluarkan terhadap Kuching, Sri Aman, Betong, Sarikei, Sibu (Sibu) dan Mukah (Tanjung Manis dan Daro), manakala Sabah di Kudat.

Jelas MetMalaysia, amaran itu dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia. – KOSMO! ONLINE


Kepit pin tudung guna bibir mengundang maut
Oleh KOSMO!

30 November 2022, 3:09 pm
PETALING JAYA – Golongan wanita dinasihati supaya mengelak tabiat mengepit pin di bibir semasa mahu memakai atau memperbetulkan tudung.
Pegawai perubatan swasta, Dr. Ahmad Samhan berkata, tabiat itu berbahaya kerana boleh mengundang maut sekiranya tertelan pin tudung.
“Pin tudung ni dah macam sahabat baik wanita. Kes tertelan pin tudung dah banyak kali terjadi.
“Ia terjadi diluar kawalan.Kebiasaannya berlaku akibat terbatuk, terbersin, tarik nafas atau terlucut dari bibir,
“Pin tudung ini sama ada akan masuk ke salur makanan seterusnya ke perut atau masuk ke salur pernafasan dan seterusnya ke paru-paru.
“Jika masuk ke salur pernafasan, ia akan tersekat di paru-paru dan boleh mengakibatkan pendarahan yang serius seterusnya boleh membawa maut,” katanya dalam satu hantaran di media sosial baru-baru ini.

Poster info.
Ahmad berkata, kes tertelan pin tudung akan dirawat menggunakan kaedah rigid bronchoscopy iaitu memasukkan kamera ke dalam saluran pernafasan dan menarik keluar objek berkenaan.
Jelas beliau, jika tidak berjaya pesakit tiada pilihan selain menjalani pembedahan di mana dada terpaksa dibelah untuk keluarkan pin tudung.
Justeru, beliau menasihati lima perkara kepada golongan wanita dalam mengendalikan pin tudung seperti berikut:
1. Cucuk pin di lengan baju atau atas tudung.
2. Pakai tudung instan
3. Guna magnetic pin
4. Guna pin kepit
5. Elak urusan lain ketika pakai tudung. – KOSMO! ONLINE


Fitnah mampu runtuhkan tamadun bangsa – Ahmad Zahid
Oleh MOHD RASDAN AHMAD

30 November 2022, 2:52 pm
PETALING JAYA – Presiden UMNO, Datuk Seri Ahmad Zahid Hamidi mengajak semua untuk elakkan mempercayai berita palsu dan fitnah kerana akan menjadi punca keruntuhan tamadun bangsa.
Beliau yang juga Pengerusi Barisan Nasional (BN) berkata demikian menerusi hantaran pendek dalam laman Facebooknya yang turut disertakan dengan video ceramah dari penceramah terkenal, Datuk Badli Shah Alauddin.
Kata Ahmad Zahid, orang ramai perlu sedar akan bahayanya penyebaran berita palsu serta fitnah.
“Bahaya penyebaran berita palsu dikupas oleh penceramah wajar menyedarkan kita semua.
“Jangan kerana amarah kita mengenepikan hukum Allah dan rela kemudaratan besar berlaku di negara kita,” katanya.
Menerusi video berdurasi 11.50 minit, Badli Shah menyorot sejarah bagaimana Hang Tuah menerima hukuman bunuh daripada Sultan Melaka akibat daripada berita palsu yang tersebar hingga mengundang kemurkaan.
Beliau turut mengimbas kisah-kisah natijah berita palsu yang memusnahkan kegemilangan bangsa termasuk zaman kesultanan Melayu yang antaranya peristiwa pembunuhan beberapa sultan Melayu yang dibunuh temasuklah Hang Nadim. – KOSMO! ONLINE.


Pasukan bomba mantapkan program bersama komuniti
Oleh SITI NUR MAS ERAH AMRAN

30 November 2022, 3:29 pm
SEBERANG PERAI – Jabatan Bomba dan Penyelamat (JBPM) sentiasa memantapkan program melibatkan komuniti bagi memastikan masyarakat mendapat pendedahan sewajarnya berhubung peranan pasukan itu dalam menjaga keselamatan rakyat negara ini.
Penguasa Kanan Bomba I, Faizal Izani Azizan berkata, tugas dan peranan JBPM semakin meluas serta mencabar malah setiap anggota sentiasa perlu bersiap sedia berdepan dengan sebarang cabaran.
“Antara aktiviti yang kita lakukan antaranya penganjuran program lawatan bagi mendedahkan golongan muda dengan kerja memadam, menentang, mencegah dan mengawal kebakaran.
“Kita turut menjalankan demonstrasi operasi menyelamat dan memadamkan kebakaran menggunakan tiga unit helikopter di mana dua daripadanya dibawa khas dari Pangkalan Udara JBPM Wilayah Tengah di Subang,” katanya selepas melawat Pangkalan Udara JBPM Wilayah Utara, Bertam di sini hari ini.
Hampir 2,000 pelajar menyertai program itu yang berlangsung selama dua hari berakhir hari ini.
Sementara itu, seorang peserta, Nur Amani Abdullah,18, berkata, beliau amat teruja melihat kecekapan anggota bomba menjalankan operasi menyelamat dan memadamkan kebakaran menggunakan helikopter.

“Sebelum ini kita hanya tahu bomba padam api, menyelamatkan mangsa banjir dan kebanyakannya meliputi tugas ‘on the ground’. Ternyata mereka memiliki kemahiran dan kecekapan ditambah lagi dengan aset udara moden bagi memudahkan operasi,” ujarnya. – KOSMO! ONLINE


Gelagat budak tiga tahun lipat kain dapat pujian
Oleh MUHAMMAD HAIKAL RAMLI

30 November 2022, 3:35 pm
PETALING JAYA – Tindakan kanak-kanak perempuan yang berusia tiga tahun yang rajin melipat pakaian sendiri sambil menyanyi kegirangan buat ramai orang sejuk hati.
Perkongsian sebuah video di akaun TikTok @rearadzi yang dipercayai ibu kepada kanak-kanak tersebut memaparkan anak kesayangannya sedang melipat kain sambil menyanyi.
Video tersebut telah tular sehingga meraih lebih 50,000 tontonan dan 4,133 tanda suka seterusnya mengundang pelbagai respon dan reaksi daripada orang ramai termasuklah rasa sejuk hati dengan tindakan si manja tersebut.
“Sejuk perut ibu awak mengandungkan awak adik, masih kecil lagi sudah rajin tolong ibu dengan ayah, sejuk hati akak tengok,” komen seorang pengguna TikTok.
“Alahai comelnya, gembira sungguh awak lipat kain, makcik pun gantung pakai penyangkut baju sahaja, malu pula makcik dengan awak adik,” komen pengguna TikTok yang lainnya.
“MasyaAllah anak solehah, sejuk mata turun ke hati tengok anak-anak rajin macam ini, kalau dekat dah lama makcik bagi awak hadiah adik,” komen pengguna yang lainnya.

Dalam sudut lain, terdapat juga orang ramai yang menyifatkan perbuatan kanak-kanak tersebut merupakan hasil didikan yang bagus daripada kedua ibu bapanya.
“Ini sebab dia rajin tengok emaknya lipat kain, bagaimana acuan begitulah kuihnya,” tulis pengguna TikTok itu.
“Bagus akak didik anak akak sejak kecil lagi, kanak-kanak ini ibarat kain putih, ibu bapalah yang harus mencorakkan bagaimana warnanya nanti,” komen pengguna yang lainnya.
“Anak ini adalah anugerah daripada yang datang dengan amanah, bagus akak didik, nanti senang bila besar sebab sudah terbiasa- KOSMO! ONLINE


Warga emas didakwa tembak mati kucing jiran
Oleh DIYANATUL ATIQAH ZAKARYA

30 November 2022, 3:50 pm
MELAKA – Seorang warga emas didakwa di Mahkamah Sesyen di sini, hari ini atas pertuduhan menembak seekor kucing bernama Molly milik jirannya menggunakan senapang angin sehingga mati pada Jun lalu.
Tertuduh, Aziz Tambi, 62, bagaimanapun mengaku tidak bersalah bagi pertuduhan itu di hadapan Hakim, Darmafikri Abu Adam.
Aziz didakwa menembak seekor kucing dengan senapang angin sehingga menyebabkan kesakitan dan penderitaan yang tidak sepatutnya terhadap haiwan berkenaan.
Perbuatan itu dilakukan pada pukul 2.30 petang, 18 Jun lalu di sebuah rumah di Jalan Tanjung Minyak, Bukit Rambai dalam daerah Melaka Tengah.
Sabit kesalahan, warga emas itu boleh dihukum penjara maksimum tiga tahun atau denda tidak melebihi RM100,000 mengikut Seksyen 29(1)(c) Akta Kebajikan Haiwan 2015.
Dalam prosiding berasingan di hadapan Majistret Nabilah Nizam, Aziz didakwa di bawah Seksyen 8(a) Akta Senjata Api 1960 kerana memiliki senapang angin tanpa lesen sah pada 19 Jun lalu.

Bagi kesalahan itu, tertuduh boleh dipenjara maksimum tujuh tahun atau denda tidak melebihi RM10,000 atau kedua-duanya sekali.
Timbalan Pendakwa Raya, Muhammad Nazrin Ali Rahim dan Muhamad Ehsan Nasarudin menawarkan jaminan masing-masing RM20,000 dan RM5,000 terhadap tertuduh.
Peguam Mohd. Ishak Kari bagaimanapun merayu satu jumlah jaminan rendah kerana usia tertuduh selain hanya melakukan kerja kampung dengan upah RM50 sehari.
Mahkamah membenarkan tertuduh diikat jamin RM7,500 bagi kedua-dua kesalahan itu. Sebutan semula kes ditetapkan pada 11 Januari 2023. – KOSMO! ONLINE


Samer popular kerana Syahmi Sazli
Oleh MOHD RASDAN AHMAD

30 November 2022, 3:53 pm
PETALING JAYA – Jika anda seorang yang meminati siri Drama Spontan yang telah diarahkan oleh pengarah muda berasal dari Kelantan, Syahmi Sazli pasti sahaja mengenali watak baharu yang dikenali sebagai Samer.
Syahmi telah berjaya menampilkan watak terbaharu itu dalam beberapa video di Facebooknya turut mendapat perhatian ramai.
Sudah memiliki 14 episod, ternyata Samer mempunyai karektornya yang tersendiri apabila suka menjual pelbagai barangan termasuk haiwan peliharan kepada Syahmi.
Samer dikatakan seorang yang lurus bendul suka menawarkan pelbagai barangan termasuk haiwan peliharaan seperti burung, ayam serta arnab kepada Syahmi.
Gelagat ketika menawarkan barang-barang tersebut membuatkan Samer semakin popular kerana keyakinannya sehingga berjaya menjual barang-barang terbabit.
Ternyata, lelaki yang mempunyai karektor seorang lelaki lurus sudah semakin popular di negeri Pantai Timur itu sehingga perkataan ‘sejuk’ yang selalu diucapkan kini menjadi tular.

“Kalau dikira harga barang yang dia (Samer) jual kepada Syahmi lebih RM1,000 dah, baik Syami suka melayan,” kata seorang netizen.
Jelasnya, gaya percakapan Samer menjual barang membuatkan ramai mahu beli.
Terdahulu, Syahmi pernah memaparkan tiga watak terkenal iaitu Yoe Pare, Asif serta Bedo. Ketiga-tiga watak ini ternyata sudah berada di tahap mereka tersendiri.
Malah, Asif juga telah memenangi anugerah Artis Komedi Lelaki Popular yang mengalahkan nama-nama besar lain dalam industri seni beberapa tahun lalu.
Kehebatan Syahmi dalam menghasilkan watak-watak bagi mengisi video terbitannya sememangnya boleh dipuji apabila penampilan watak-watak tersebut boleh diterima ramai.
Antaranya watak seorang lelaki warga emas yang dikenali sebagai Pok Tar kini turut menjadi sebutan orang ramai kerana kebiasaan watak orang tua lakonannya.- KOSMO! ONLINE.


Luluh hati tengok cucu bawah tiang elektrik
Oleh JAMLIAH ABDULLAH

30 November 2022, 3:22 pm
ALOR SETAR – Luluh hati seorang warga emas melihat cucu kesayangan terkulai di celah-celah tiang elektrik yang jatuh menghempapnya dalam kejadian di Kampung Belukar, Changlun dekat sini semalam.
Menurut Zaiton Abu, 64, nenek kepada Allahyarham Muhammad Aqil Wafiq Ruslizan, 10, kejadian kira-kira pukul 5 petang itu berlaku ketika dia berada di dalam rumah yang terletak kira-kira 50 meter dari lokasi kejadian.
“Saya terkejut bila dengar bunyi dentuman seperti guruh sebelum terdengar jeritan budak dan terus ke tempat itu.
“Rasa nak pengsan apabila tengok cucu di celah-celah tiang elektrik tersebut. Hanya Tuhan sahaja yang tahu perasaan saya ketika itu,” katanya ketika ditemui di pekarangan Jabatan Forensik Hospital Sultanah Bahiyah (HSB) di sini hari ini.
Suasana di pekarangan jabatan itu penuh dengan tangisan tatkala ahli keluarga Muhammad Aqil Wafiq termasuk ibu bapanya berkumpul untuk menuntut jenazah setelah selesai proses bedah siasat.
Kejadian itu meragut nyawa Muhammad Aqil Wafiq serta mengakibatkan dua rakannya cedera parah pada bahagian kaki dan badan. – KOSMO! ONLINE


TNB siasat kes kematian budak dihempap tiang elektrik
Oleh ZULKIFLI MANZOR

30 November 2022, 3:41 pm
PETALING JAYA – Tenaga Nasional Berhad (TNB) sedang menyiasat kejadian menimpa seorang kanak-kanak lelaki yang maut ketika bermain di kawasan simpanan sementara tiang elektrik di Changlun Kedah semalam.
TNB dalam kenyataannya hari ini mengucapkan takziah kepada keluarga mangsa dan bersimpati dengan keluarga dua lagi kanak-kanak yang sedang menerima rawatan di Hospital Jitra.
“TNB sedang menjalankan siasatan berhubung kejadian itu dan akan bekerjasama dengan pihak berkuasa terlibat.
“Kami sekali lagi ingin mengingatkan orang ramai agar tidak menghampiri tapak kerja dan menyentuh barang binaan bagi mengelakkan kejadian tidak diingini berlaku,” kata kenyataan itu hari ini.
Semalam, seorang kanak-kanak meninggal dunia manakala dua lagi tidak sedarkan diri selepas dihempap longgokan tiang elektrik di Kampung Belukar, Changlun.
Ketiga-tiga mangsa dipercayai berusia 11 tahun dengan seorang daripada mereka disahkan meninggal dunia di lokasi kejadian.

Kejadian dipercayai berlaku ketika tiga mangsa bermain berhampiran tiang elektrik yang dilonggokkan di tepi jalan sebelum ia terjatuh dan menghempap mereka.
TNB turut memaklumkan pihaknya telah menghantar wakil untuk menziarahi keluarga mangsa dan memberi bantuan yang sewajarnya.
“Orang ramai dinasihatkan agar tidak menyebarkan sebarang gambar atau video kejadian dan membuat spekulasi, sebaliknya memberi ruang kepada pihak berkuasa menjalankan sisatan di samping menghormati perasaan keluarga mangsa,” ujarnya. – KOSMO! ONLINE


Kompleks baharu MBKT beroperasi awal tahun depan
Oleh KAMALIZA KAMARUDDIN

30 November 2022, 3:15 pm
KUALA TERENGGANU – Kompleks baharu Majlis Bandaraya Kuala Terengganu (MBKT) yang terletak bersebelahan Jambatan Angkat Kuala Terengganu bakal mula beroperasi pada awal tahun depan.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Datuk Dr. Alias Razak berkata, proses pengosongan premis sedia ada MBKT di Jalan Sultan Mohamad di sini sedang dilakukan.
“Perpindahan ke bangunan baharu sedang dilakukan mengikut jabatan secara berperingkat.
“Projek Kompleks Pentadbiran MBKT berkenaan telah siap sepenuhnya pada 4 Julai lalu,” katanya sewaktu menjawab soalan lisan Hilmi Harun (Pas-Manir) pada Sidang Dewan Undangan Negeri (DUN) Terengganu di sini hari ini.
Alias (Pas-Bukit Tunggal) berkata, pembinaan kompleks tersebut menelan belanja RM198.86 juta iaitu penambahan RM49.6 juta daripada kos asal.
Jelas beliau, kenaikan kos itu disebabkan
kelewatan projek selama enam tahun berbanding jadual asalnya iaitu September 2016.

“Kelewatan tersebut disebabkan perubahan reka bentuk, pelan susur atur dalaman serta Pelaksanaan Perintah Kawalan Pergerakan (PKP),” katanya.
Kompleks baharu MBKT berkenaan yang terletak di pesisir muara Sungai Terengganu bakal menjadi mercu tanda baharu bandar raya ini. – KOSMO! ONLINE


2 PM wanita ‘sekolahkan’ wartawan
Oleh KOSMO!

1 Disember 2022, 10:30 pm
AUCKLAND, NEW ZEALAND – Perdana Menteri New Zealand, Jacinda Ardern dan rakan sejawatnya dari Finland, Sanna Marin membuat seorang wartawan ‘terdiam’ selepas memberikan jawapan ‘padu’ kepada soalan mengenai stereotaip gender, lapor stesen penyiaran CNN semalam.
Kedua-dua pemimpin wanita tersebut ketika itu bertemu di New Zealand ketika Marin membuat lawatan kerja ke negara berkenaan.
Seorang wartawan bertanyakan soalan mengenai tujuan Ardern dan Marin bertemu.
“Ramai orang bertanya, adakah anda berdua bertemu hanya kerana mempunyai umur yang sebaya serta terdapat pelbagai persamaan lain (gender),” kata wartawan tersebut ketika sidang akhbar di Auckland.
Ardern, 42, kemudian dengan pantas menjawab soalan tersebut.
“Saya terfikir adakah sesiapa pernah bertanya sama ada Barack Obama dan John Key bertemu kerana mereka mempunyai usia yang sama?” soalnya kembali sambil merujuk kepada bekas presiden Amerika Syarikat dan New Zealand.

“Kita sudah semestinya mempunyai ramai golongan lelaki berkecimpung dalam politik, ia adalah realiti. Namun, dua (pemimpin) wanita bertemu bukan sekadar kerana persamaan jantina,” tegas Ardern.
Marin, 37, yang berada di New Zealand bersama delegasi perdagangan kemudian menekankan mengenai hubungan dagangan yang semakin berkembang antara Helsinki dengan Wellington.
“Kami bertemu kerana kami ialah Perdana Menteri,” kata Marin. – Agensi


Lelaki ditemukan maut dalam kereta
Oleh TUAN NURHIDAYAH TUAN AB.GHANI

1 Disember 2022, 11:04 pm
KUALA LUMPUR – Seorang lelaki warga tempatan ditemukan dalam keadaan tidak bernyawa, dipercayai membunuh diri di dalam keretanya yang diletakkan di hadapan sebuah kedai cuci kereta di Jalan 7A/62A Bandar Manjalara, di sini, petang tadi.
Ketua Polis Daerah Sentul, Asisten Komisioner Beh Eng Lai berkata, pihaknya menerima panggilan kecemasan berhubung penemuan mayat berkenaan sekitar pukul 3.17 petang.
“Pihak polis telah bergegas ke tempat kejadian dan mengesahkan mangsa yang berusia 56 tahun itu telah meninggal dunia dalam keadaan terlentang di bahagian kerusi hadapan kereta.
“Siasatan mendapati sebatang paip telah disambungkan dari bahagian ekzos ke dalam kereta tersebut dan enjin kereta dalam keadaan hidup.
“Bagaimanapun, tiada sebarang kesan kecederaan ditemukan pada badan mangsa,” katanya dalam kenyataan hari ini.
Menurut beliau, hasil siasatan awal mendapati punca kematian adalah disebabkan bunuh diri.

“Mayat mangsa telah dibawa ke Unit Forensik Hospital Kuala Lumpur untuk proses bedah siasat bagi mengenal pasti sebab kematian.
“Sehubungan itu, isteri mangsa, 49, yang tinggal berhampiran tempat kejadian telah dipanggil untuk membantu siasatan,” ujarnya.
Pada masa sama, polis Sentul menyeru orang ramai yang mempunyai sebarang maklumat berkaitan kes ini untuk menghubungi Bilik Gerakan Ibu Pejabat Daerah (IPD) Sentul di talian 03-40482206 bagi membantu siasatan. – KOSMO! ONLINE.


PM bakal umum barisan Kabinet petang esok
Oleh MOHD RASDAN AHMAD

1 Disember 2022, 9:55 pm
PETALING JAYA – Kabinet Kerajaan Perpaduan yang dipimpin Perdana Menteri, Datuk Seri Anwar Ibrahim didakwa bakal diumumkan petang esok.
Anwar dijangka mengumumkan barisan Kabinetnya selepas selesai mengadakan lawatan ke Perak yang dijadualkan pada sebelah pagi esok.
Dijangka Perdana Menteri ke-10 akan umumkan barisan Kabinet dibawah pemerintahannya pada pukul 5 petang.
Terdahulu, penganalisis politik turut menjangkakan beliau akan umumkan barisan menteri selewat-lewatnya pada Jumaat.- KOSMO! ONLINE.


UNESCO iktiraf roti Perancis jadi warisan budaya
Oleh Kosmo dan KOSMO!

1 Disember 2022, 10:00 pm
PARIS – Pertubuhan Pendidikan, Saintifik dan Kebudayaan, Pertubuhan Bangsa-Bangsa Bersatu (UNESCO) memasukkan roti panjang yang dikenali sebagai baguette Perancis ke dalam status senarai warisan budayanya, lapor portal berita UPI pada Rabu.
Baguette bukan sahaja roti tradisional di Perancis tetapi sejak sekurang-kurangnya 100 tahun ia kekal sebagai sebahagian daripada kehidupan harian di negara berkenaan.
Sebanyak enam bilion baguette dijual pada setiap tahun di negara tersebut dan roti itu sering disubsidi oleh kerajaan.
Proses membuat baguette tertakluk kepada peraturan ketat di Perancis yang mana undang-undang pada tahun 1993, ia menetapkan bahawa semua baguette mesti dibuat di premis dan mengandungi hanya empat bahan iaitu tepung, air, garam dan yis.
“Ia meraikan keseluruhan budaya, ritual harian, elemen struktur hidangan, sinonim dengan perkongsian dan kemesraan,” kata Ketua Pengarah UNESCO, Audrey Azoulay.
Bercakap dari Washington semasa lawatan ke Amerika Syarikat, Presiden Perancis, Emmanuel Macron memuji pengiktirafan UNESCO terhadap roti Perancis itu.

“Ini adalah sesuatu yang tidak dapat ditiru,” katanya seperti dilaporkan oleh AFP. – Agensi


Berkerusi roda, Neelofa hamil lagi?
Oleh KOSMO!

1 Disember 2022, 9:43 pm
PETALING JAYA – Gara-gara muncul berkerusi roda, selebriti berniqab Neelofa didakwa sedang hamil anak kedua.
Spekulasi tersebut dicetuskan segelintir netizen sehingga menjadi bahan bualan hangat dalam media sosial, khususnya TikTok.
Dalam video viral tersebut, Neelofa yang memakai persalinan warna coklat muda disorong oleh suaminya, Haris Ismail ketika tiba di lapangan terbang di Brunei bagi tujuan perniagaan.
Disebabkan muncul berkerusi roda, netizen mula berteka-teki, pengacara Next To Neelofa itu tidak mampu untuk berjalan dalam jarak yang jauh kerana sedang berbadan dua.
“Mengandung lagi ke Neelofa? Kalau ya, tahniah,” komen netizen.
“Alhamdulillah Bilal bakal dapat adik,” dakwa seorang lagi pengguna TikTok.

Dalam pada itu, terdapat juga segelintir netizen yang menasihatkan agar orang ramai tidak terburu-buru membuat spekulasi tidak benar hanya kerana Neelofa berkerusi roda.
“Selalunya ada saja perempuan yang tidak larat nak jalan jauh, jadi tidak pelik pun Neelofa naik kerusi roda,” kata netizen.
Mengimbas semula, Neelofa sebelum ini merahsiakan mengenai kehamilan bayi pertamanya, Muhammad Bilal sehingga sekitar usia kandungannya mencecah lapan bulan.
Neelofa yang menamatkan zaman bujang dengan Haris pada 27 Mac 2021 dan menimang cahaya mata pertama pada 29 Januari lalu. – KOSMO! ONLINE


Lelaki tular buat gangguan seksual ditahan
Oleh AZMI NORDIN

1 Disember 2022, 11:00 pm
PETALING JAYA – Tindakan seorang lelaki dipercayai melakukan gangguan seksual terhadap seorang wanita akhirnya diberkas selepas tular video kejadian tersebut di Twitter, hari ini.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihaknya menerima laporan berkenaan kejadian itu sekitar pukul 8.17 malam, semalam.
Katanya, laporan tersebut dibuat seorang wanita tempatan yang telah menerima gangguan seksual dari seorang lelaki yang tidak dikenali.
“Dalam pada itu, siasatan pihak polis turut mengesan satu video berdurasi 14 saat yang mempunyai kaitan dengan laporan tersebut telah tular di media sosial.
“Bertindak atas maklumat, sepasukan polis dari Ibu Pejabat Polis Daerah Petaling Jaya memberkas seorang lelaki tempatan yang dipercayai terlibat dalam kes tersebut, petang tadi,” katanya dalam kenyataan hari ini.
Ekoran penangkapan sekitar pukul 5 petang itu, suspek akan dibawa ke Mahkamah Majistret Petaling Jaya bagi permohonan reman dibawah Seksyen 117 Kanun Prosedur Jenayah, esok.

Menurut Ku Mashariman, kes disiasat dibawah Seksyen 354 Kanun Keseksaan.
Semalam, tular di media sosial beberapa klip video seorang wanita merekodkan seorang lelaki yang telah menganggunya secara seksual.
Kejadian tersebut dipercayai terjadi di Ara Damansara, di sini, kelmarin. -KOSMO! ONLINE.


Agong, Permaisuri lancar setem komemeratif, syiling edisi khas sempena 100 tahun UPSI
Oleh ASLIZA MUSA

1 Disember 2022, 11:09 pm
TANJUNG MALIM – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat ke Majlis Makan Malam sempena Kemuncak Sambutan 100 Tahun Universiti Pendidikan Sultan Idris (UPSI) di sini hari ini.
Berangkat sama, Sultan Perak, Sultan Nazrin Muizzuddin Shah dan Raja Permaisuri Perak, Tuanku Zara Salim pada majlis yang berlangsung di Dewan Tunku Canselor, Kampus Sultan Azlan Shah.
Al-Sultan Abdullah yang tiba pada pukul 8.50 malam meluangkan masa hampir dua jam di Majlis Makan Malam Seluhur Budi Sekalung Kasih yang dianjurkan sempena meraikan sambutan ke-100 tahun pusat pengajian tinggi itu.
Pada majlis sama, baginda turut berkenan melancarkan setem komemeratif 100 tahun UPSI dengan kerjasama Pos Malaysia serta syiling edisi khas kerjasama Bank Negara Malaysia (BNM).
Setem khas yang dihasilkan dengan tema ‘Terbilang Merentasi Empat Zaman’ bagi tujuan Sambutan 100 Tahun SITC-MPSI-IPSI-UPSI adalah untuk mengenang sumbangan dan jasa UPSI kepada pendidikan negara.
Setem tersebut telah dikeluarkan untuk umum pada 30 November lalu dengan harga RM33.80 dan boleh didapati di seluruh Pejabat Pos Malaysia.

Sementara itu Dr. Md. Amin dalam ucapannya berkata, sepanjang penubuhan UPSI, ramai tokoh-tokoh kepemimpinan, kebahasaan, kesusasteraan, keusahawanan dan kesukarelawanan dilahirkan sekali gus mengharumkan nama institusi yang dikenali sebagai Ibu Kandung Suluh Budiman.
Menurut beliau, sejak tahun 1997, institusi pengajian tinggi itu telah melahirkan lebih 200,000 graduan yang menabur jasa untuk negara.
Bahkan katanya, kira-kira 27,000 pelajar UPSI yang hadir dari tujuh benua telah menjana ekonomi lebih RM200 juta setahun di Lembah Bernam.
“UPSI kini berkedudukan pada tangga 182 terbaik di Asia dan ke-43 terbaik di Asia Tenggara, malah dalam masa lima tahun lagi, UPSI berhasrat muncul pada tangga 100 terbaik di dunia dalam bidang pendidikan.
“Hasil visibiliti ini, UPSI telah diberikan amanah untuk menubuhkan pusat pengajian di Uzbekistan, London, Rusia dan Emiriah Arab Bersatu (UAE) selain menjadi peneraju inisiatif pendidikan baharu melalui pengwujudan perpustakaan digital, UPSI Adventure Park, Pusat Data dan Perkembangan Kanak-Kanak Negara dan Institusi Peradaban Melayu,” katanya.
UPSI yang ditubuhkan pada 29 November 1922 pada mulanya dikenali sebagai Sultan Idris Training College (SITC) sebelum dinaik taraf 35 tahun kemudian menjadi Maktab Perguruan Sultan Idris (MPSI).
Dalam tempoh 30 tahun, MPSI kemudian dimartabatkan menjadi Institut Perguruan Sultan Idris (IPSI) sebelum dinaik taraf kepada UPSI pada 1 Mei 1997 dengan memiliki tiga buah kampus utama di Kampus Sultan Abdul Jalil Shah di Tanjung Malim, Kampus Sultan Azlan Shah di Proton City dan Kampus Teluk Intan. – KOSMO! ONLINE.


Wanita simpan wang 12 tahun untuk saudara lelakinya berkahwin
Oleh KOSMO!

1 Disember 2022, 9:30 pm
BEIJING – Seorang wanita di China baru-baru ini mencetuskan kontroversi selepas mendakwa dia menghabiskan masa selama 12 tahun terakhir dalam kehidupannya dengan mengumpulkan wang untuk memastikan saudara lelaki kandungnya berkahwin dengan seorang wanita, lapor portal berita Oddity Central semalam.
Wanita berusia 33 tahun dari wilayah Anhui,  timur China itu dilaporkan mendedikasikan 12 tahun terakhir hidupnya untuk memastikan saudara kandungnya itu mempunyai kekayaan mencukupi untuk mendapatkan isteri.
Wanita bujang yang tidak dinamakan itu memberitahu video Miaowen bahawa dia telah mengusahakan sebuah restoran kecil dalam pembuatan penkek Cina dengan perolehan bulanan sebanyak 100,000 yuan (RM62,372).
Bagaimanapun, daripada menggunakan keuntungan untuk dirinya sendiri sejak 12 tahun yang lalu, dia telah melabur dengan membeli sebuah rumah seluas 129 meter persegi dan sebuah kereta baharu untuk saudara kandung lelakinya dan dia juga telah menghadiahkan restoran tersebut kepadanya.
Menurutnya, sejak empat tahun lalu, dia sangat kedekut walaupun ketika membeli pakaian baharu untuk dirinya sendiri.
Wanita itu berkata, dia masih belum mendapatkan rumah dan mengulangi bahawa saudara lelakinya adalah keutamaan dalam  dirinya.

Namun, ceritanya mencetuskan perdebatan hangat di media sosial Cina dengan sebahagian besar netizen menyatakan rasa kasihan terhadapnya tetapi ada yang menuduhnya menunjukkan contoh yang tidak baik.
“Abang dia tidak boleh kerja atau macam mana? Ini tidak adil padanya!” menurut seorang individu yang mengulas tentang cerita wanita berkenaan. – Agensi


Sindiket edar dadah di daerah Barat Daya tumpas
Oleh SAFINA RAMLI

1 Disember 2022, 11:14 pm
BALIK PULAU – Kegiatan licik sekumpulan sindiket pengedaran dadah terdiri enam lelaki dan dua wanita tempatan yang dipercayai aktif di daerah Barat Daya di sini akhirnya tumpas apabila diberkas polis 23 November lalu.
Suspek berusia antara 20 hingga 35 tahun itu ditahan dalam dua serbuan berasingan dua buah rumah di Batu Maung oleh sepasukan pasukan dari Bahagian Siasatan Jenayah Narkotik Ibu Pejabat Polis Daerah Barat Daya (IPD BD).
Penahanan suspek terbabit turut membawa kepada rampasan dadah jenis pil ekstasi, eramin 5 dan ketamin bernilai RM31,365.
Pemangku Ketua Polis Daerah Barat Daya, Deputi Superintendan Jafri Md Zain berkata, serbuan pertama dijalankan pada 23 November lalu kira-kira pukul 10.10 pagi di sebuah rumah di Batu Maung.
”Pihak polis telah menahan enam lelaki dan dua wanita warga tempatan berusia 20 hingga 35 tahun di rumah berkenaan.
”Hasil pemeriksaan di lokasi kejadian, pihak polis telah menemui dadah jenis pil ekstasi, pil eramin 5 dan dadah jenis ketamin di situ,” katanya dalam kenyataan di sini hari ini.

Susulan tangkapan suspek terbabit, polis kemudiannya menyerbu lokasi kedua di sebuah rumah juga di Batu Maung kira-kira pukul 12 tengah hari dan menemui dadah jenis pil ekstasi dan pil eramin 5 yang di simpan di rumah tersebut.
”Hasil ujian saringan air kencing ke atas semua suspek didapati positif dadah,” katanya di sini.
Berdasarkan risikan polis, dadah yang dirampas ini akan diedarkan di sekitar Barat Daya termasuk di kawasan Bayan Lepas. Selain itu, bekalan dadah yang dirampas juga boleh digunakan oleh seramai 1,926 orang penagih.
Tambahnya, kesemua suspek ditahan reman selama tujuh hari bermula 23 November hingga semalam (30 November).
”Polis turut menyita wang berjumlah RM3000, sebuah kereta jenis Toyota Vios dan sebuah kereta jenis Proton Gen 2. Nilai keseluruhan rampasan dadah dan sitaan harta adalah RM74,365,” tambahnya kes disiasat di bawah Seksyen 39B Akta Dadah Berbahaya 1952. – KOSMO! ONLINE.


Penduduk Kupang diuji lagi, 50 rumah dilanda banjir
Oleh NORLIA RAMLI

1 Disember 2022, 10:02 pm
BALING – Penduduk Kampung Iboi dan kawasan sekitar di Kupang di sini diuji lagi apabila kira-kira 50 buah rumah di situ dilanda banjir pada pukul 6 petang tadi.
Kawasan rumah terletak di tepi sungai itu dimasuki air selepas air Sungai Kupang melimpah.
Penduduk Kampung Bukit Iboi, Azhar Md. Isa, 36, berkata, air sungai mengalir deras dan melimpah selepas hujan lebat selama dua jam.
“Kami sudah bersiap sedia apabila mendapati hujan lebat dalam tempoh lama diikuti air sungai mengalir deras.
“Saya sekeluarga terus angkat barang elektrik dan perabot ke tempat lebih tinggi. Nasib baik air hanya masuk sedikit ke dalam rumah,” katanya di sini hari ini.
Katanya, dia bimbang juga apabila melihat air sungai yang deras turut membawa batang pokok yang kemudian tersangkut pada dua buah jambatan.

“Penduduk kampung terpaksa bertindak pantas membuang sisa kayu itu bagi melancarkan aliran air sungai,” ujarnya.
Sementara itu, Pegawai Angkatan Pertahanan Awam (APM), Leftenan (PA) Mohd Faizol Ab. Aziz, berkata, kira-kira 50 buah rumah penduduk di tujuh buah kampung dilanda banjir kilat.
“Antara kampug terlibat ialah Kampung Bok Bak, Kampung Bukit Iboi, Kampung Padang Empang, Kampung Dusun, Kampung Charuk Kapas, Kampung Hangus dan Kampung Pak Bong.
“Tiada pusat pemindahan Sementara (PPS) dibuka kerana hujan telah berhenti dan air sungai mulai surut, namun kami masih dalam keadaan berjaga-jaga dan bersedia menghadapi sebarang kemungkinan,” tambahnya. – KOSMO! ONLINE.


EPMB lantik pakar produk automotif jadi pemangku CEO
Oleh KOSMO!

1 Disember 2022, 8:33 pm
PETALING JAYA – EP Manufacturing Berhad (EPMB) telah melantik pakar produk automotif, Lim Sim Yee sebagai pemangku Ketua Pegawai Eksekutif (CEO) Kumpulan, berkuat kuasa hari ini.
Menurut kenyataan yang dikeluarkan di sini, Sim Yee yang sebelum ini pernah terlibat dalam mengembangkan kehadiran pasaran Mercedes-Benz di China, akan memainkan peranan penting dalam mengukuhkan EPMB merentas keseluruhan perniagaannya.
“Kepakaran beliau dalam pembangunan perniagaan dan strategi produk juga akan memainkan peranan penting ketika EPMB mengejar cita-cita menjadi pengeluar kenderaan elektrik (EV) dan kredit karbonnya,” jelasnya.
Wanita berusia 46 tahun itu sebelum ini telah berkhidmat selama lebih sedekad di BeijingMercedes-Benz Sales Services Co. Ltd (BMBS) di bawah peranan yang berbeza.
BMBS adalah syarikat usaha sama antara Daimler AG dan BAIC Motor. -KOSMO! ONLINE


Siapa Kabinet pilihan Anwar? | 15 MINIT MMTV 1 Disember 2022
Oleh KOSMO!

1 Disember 2022, 9:12 pm


Bapa awet muda, disangka kekasih anak
Oleh KOSMO!

1 Disember 2022, 8:54 pm
PETALING JAYA – Seorang bapa yang berwajah awet muda dan mempunyai tubuh badan seperti remaja, disangka ‘kekasih’ anaknya walaupun hakikatnya sudah mempunyai enam orang anak.
Mohd. Rizan Haron, 48, yang bekerja sebagai penghulu mukim, kelihatan muda dan tampan bergaya berbaju melayu hitam di dalam satu gambar yang dimuat naik di akaun Twitter anaknya, Balqis Najwa Mohd. Rizan, 23.
Balqis yang merupakan anak sulung daripada enam orang adik-beradik, berkata, sejak dari bangku sekolah menengah lagi, ramai yang salah anggap bapanya sebagai kekasih.
“Masa saya sekolah menengah, waktu itu ayah berumur 30-an, dia selalu jemput saya dan bawa saya ke gerai makan. Bila kawan-kawan ternampak, jadi bualan hangat antara mereka bahawa saya keluar makan dengan kekasih.
“Sampaikan sudah masuk universiti, ayah hantar balik hostel, pernah kawan-kawan tersalah anggap yang ayah itu adalah pakcik lah, adik lah, abang saya lah, sebab mukanya kelihatan muda,” kata Balqis ketika dihubungi Kosmo!
Apabila bertanya tentang rahsia awet muda bapanya, Balqis berkata sejak muda ayahnya memang gemar bersukan, tidak pernah tinggal makan sayur-sayuran dan kurang makan makanan segera menyebabkan dirinya tampak muda dari umurnya.

Jelasnya lagi, antara aktiviti sukan yang dilakukan ayahnya adalah badminton, berbasikal, dan bola keranjang, disamping sering pergi ke gim untuk bersenam.
“Selain gemar bersukan, ayah memang dari muda suka makan sayur dan tidak boleh kalau tiada sayur dalam satu hidangan makanan, mesti wajib ada.
“Makanan segera pun sangat-sangat kurang dia ambil, kalau sebulan itu hanya sekali sahaja, sebab itu juga dia nampak lebih muda berbanding umur sekarang,” kata Balqis lagi.
Sehingga kini, gambar yang dimuat naik oleh pemegang Ijazah Sarjana Muda Pengajian Islam dengan Kepujian (Syariah) pada hari graduasinya di Universiti Kebangsaan Malaysia (UKM) telah meraih 2,241 perkongsian dan 8,982 tanda suka.
Tinjauan Kosmo! di ruangan komen mendapati rata-rata orang ramai tidak percaya Mohd. Rizan berumur 48 tahun kerana tampak sungguh muda dan bergaya seakan-akan remaja berumur 20-an.
“Betul- betul ke ayah sis.. memang susah nak percaya. Sebab dia memang muka macam budak-budak muda zaman sekarang,” ciap seorang netizen.
“Kongsi sikit tips, tidak nampak macam 40-an langsung. Badan ayah pun macam budak-budak muda, salute lah!,” ciap netizen yang lain pula. – KOSMO! ONLINE


Banjir kilat di SKVE, jalan sesak dari kedua-dua arah
Oleh AZMI NORDIN

1 Disember 2022, 8:14 pm
PETALING JAYA – Banjir kilat berhampiran Universiti Tenaga Nasional (Uniten) di laluan Lebuh Raya Lembah Klang Selatan (SKVE) mengakibatkan kesesakan lalu lintas dari kedua-dua arah susulan hujan lebat, petang tadi.
Menurut ciapan Astro Radio Traffic di Twitternya, rakaman video kejadian banjir itu dikongsikan orang awam yang berada di lokasi kejadian.
Katanya, perkara itu dikongsikan sewaktu pemandu dari Maeps bergerak ke arah Kajang sekitar pukul 6.30 petang.
“Banjir kilat menyebabkan kesesakan lalu lintas hampir satu jam di SKVE berhampiran Uniten.
“Orang awam dinasihatkan menggunakan laluan alternatif bagi mengelakkan diri tersangkut dalam kesesakan lalu lintas,” katanya. -KOSMO! ONLINE.


Jangan beri cenderahati kepada saya -PM
Oleh KOSMO!

1 Disember 2022, 8:21 pm
PETALING JAYA – Perdana Menteri, Datuk Seri Anwar Ibrahim mengingatkan semua pihak supaya tidak memberi cenderahati kepadanya.
Tegas Ahli Parlimen Tambun itu, budaya tersebut perlu dihentikan kerana ia tidak bersesuaian dengan etika pengurusan dan kepimpinan.
“Saya hargai niat baik saudara saudari semua tetapi ini tidak bersesuaian dengan etika pengurusan dan pimpinan serta ia membebankan rakyat,” katanya di laman Facebook.
Sebelum ini, Perdana Menteri turut menolak untuk menggunakan sebuah kereta jenis Mercedes S600 yang disediakan untuk kegunaannya.
Kenderaan itu telah dibeli dan diperoleh oleh Jabatan Perdana Menteri (JPM) sebelum beliau memasuki Pejabat Perdana Menteri.
Jelas Anwar, langkah tersebut diambil kerana beliau tidak mahukan sebarang perbelanjaan baru dibuat ke atasnya.

“Saya telah membuat keputusan untuk menggunakan apa saja kenderaan sedia ada di pejabat untuk kegunaan harian,” jelasnya. – KOSMO! ONLINE


Lelaki rempit e-skuter hampir 100 kilometer sejam digantung lesen
Oleh KOSMO!

1 Disember 2022, 8:00 pm
BRISBANE, AUSTRALIA – Seorang lelaki di Australia terpaksa akur apabila semua lesen memandunya digantung enam bulan selepas menunggang skuter elektronik (e-skuter) pada kelajuan 94 kilometer sejam (km/j), lapor portal berita MailOnline semalam.
Lelaki tersebut, Owen Bagi, 36, memintas sebuah lagi e-skuter yang ditunggang lelaki lain, Scott Lewis, dalam kejadian di Western Freeway, Brisbane pada  12 September lalu.
Bagi ketika itu menunggang e-skuter Dragon Warrior X11 yang diiklankan sebagai kenderaan ‘off-road’ yang berkeupayaan seperti motosikal serta mampu mencapai kelajuan 100 km/j.
Aksinya dirakam oleh kamera milik Lewis yang terkejut lalu bertindak menghantar rakaman itu kepada pihak berkuasa Oktober lepas sebelum polis berjaya mengenal pasti identiti Bagi.
Polis mendakwa lelaki tersebut bagi kesalahan mengendalikan kenderaan bermotor secara berbahaya selepas memutuskan bahawa denda maksimum yang digariskan pihak berkuasa Queensland sebanyak AUD$575 (RM1,729) adalah tidak cukup tegas.
Bagi dihadapkan ke mahkamah dan memberitahu majistret bahawa dia menunggang dengan kelajuan 48 km/j ketika memintas Lewis namun, memecut sehingga lebih 90 km/j apabila tiada sesiapa berhampirannya.

Menurut Bagi, dia menunggang dengan laju kerana perlu pergi bekerja.
Bagi dijatuhi hukuman denda minimum bagi kesalahan memandu secara berbahaya iaitu hilang kelayakan memandu selama enam bulan bagi semua lesen memandunya.
“Saya merisikokan diri dan boleh menyebabkan diri tercedera namun, pada akhirnya saya hanya seorang lelaki yang takut serta cuba menyiapkan kerja,” kata Bagi. – Agensi


Firma antarabangsa keluarkan peta tempat paling selamat dan berbahaya
Oleh KOSMO!

1 Disember 2022, 8:30 pm
LONDON – Sebuah syarikat  berpangkalan di London, International SOS mengeluarkan peta bagi menunjukkan beberapa tempat paling berbahaya di dunia untuk dilawati pada tahun depan, lapor portal berita metro.co.uk semalam.
Dalam peta tersebut, ia turut menyenaraikan Ukraine sebagai lokasi yang berbahaya untuk dilawati oleh pelancong selepas tentera Rusia menceroboh dan menyerang negara tersebut sejak 24 Februari lalu sehingga kini.
Syarikat pengurusan risiko perjalanan itu mengeluarkan Peta Risiko Perjalanan tahunannya bagi membantu orang ramai dan firma perniagaan mengetahui tempat-tempat yang selamat untuk dikunjungi pada tahun 2023.
Menggunakan pendekatan yang didorong oleh maklumat, pakar-pakar meletakkan Afghanistan, Syria, Mali, Iraq dan Ukraine sebagai negara berpotensi paling berbahaya untuk dikunjungi oleh orang ramai dan firma perniagaan tahun depan.
Sebelum perang Rusia-Ukraine bermula, firma itu menganggap Ukraine sebagai negara berisiko sederhana dari segi keselamatan tetapi statusnya kini telah bertukar menjadi ‘melampau’ untuk dikunjungi oleh golongan tersebut.
United Kingdom (UK), Jerman dan Perancis serta kebanyakan negara Eropah lain kekal berisiko rendah, kata firma International SOS itu.

Negara-negara yang didakwa oleh firma tersebut sebagai ‘pertaruhan selamat’ yang terbaik untuk melakukan perjalanan pada tahun 2023 ialah Norway, Finland, Switzerland, Denmark dan Iceland. – Agensi


Individu tembak rumah penyampai radio diburu
Oleh TUAN NURHIDAYAH TUAN AB.GHANI

1 Disember 2022, 8:18 pm
GOMBAK – Seorang penyampai radio berdepan detik cemas apabila pintu hadapan tempat tinggalnya ditembak di Seri Aman Heights, Desa Jaya, di sini, awal pagi semalam.
Pusat kawalan Ibu pejabat Polis Daerah (IPD) Gombak menerima panggilan kecemasan MERS 999 daripada seorang lelaki warga tempatan berhubung kejadian kira-kira pukul 1.50 pagi.
Timbalan Ketua Polis Daerah Gombak, Superintendan Noor Ariffin Mohamad Nasir berkata, lelaki berkenaan memaklumkan mendengar bunyi seolah-olah letupan di luar rumahnya.
“Lelaki berkenaan kemudiannya mendapati terdapat kesan berlubang pada pintu kayu hadapan rumahnya.
“Bertindak susulan laporan yang dibuat, sepasukan polis dari IPD Gombak bergegas ke tempat kejadian bersama Unit Forensik dan Unit Anjing Pengesan (K9) untuk menjalankan siasatan.
“Hasil siasatan di tempat kejadian mendapati satu kesan lubang pada pintu kayu hadapan rumah dan kesan terkena peluru pada dinding ruang tamu rumah,” katanya dalam kenyataan hari ini.

Ariffin memaklumkan, pihaknya turut menjumpai serpihan besi iaitu serpihan anak peluru di bahagian ruang tamu rumah.
“Motif atau punca kejadian masih dalam siasatan dan usaha mengesan suspek masih diteruskan.
“Kes disiasat di bawah Seksyen 39 Akta Senjata 1960 iaitu kesalahan melepaskan tembakan selain dari tempat yang dibenarkan,” jelasnya.
Sehubungan itu, orang ramai yang mempunyai maklumat mengenai kejadian ini boleh menghubungi Pegawai Penyiasat Inspektor Khalpna Rajandhiran di talian 03-61262222 atau 012-5018901. – KOSMO! ONLINE.


Pentingnya kesiapsiagaan dalam menghadapi musim monsun negara
Oleh KOSMO!

1 Disember 2022, 8:09 pm


Kedutaan Ukraine di Sepanyol terima surat mengandungi bom
Oleh KOSMO!

1 Disember 2022, 9:00 pm
MADRID – Seorang kakitangan kedutaan Ukraine di Sepanyol cedera apabila cuba membuka sepucuk surat yang mengandungi bom, lapor Badan Penyiaran Britain (BBC) semalam.
Pekerja lelaki itu dikejarkan ke hospital namun, nyawanya tidak berada dalam bahaya, kata jurucakap Kementerian Luar Ukraine, Oleg Nikolenko.
Menurut beliau, kedutaan Ukraine telah diarah untuk meningkatkan tahap keselamatan dengan segera selepas serangan  itu.
Sebuah unit pemusnah bom telah dikerahkan ke lokasi kejadian selain kawasan itu turut ditutup.
Setakat ini, tiada pihak tampil mengaku bertanggungjawab dalam kejadian letupan di daerah Hortaleza, timur laut Madrid itu.
Sementara itu, polis berkata, pihaknya menerima laporan mengenai insiden letupan tersebut sekitar pukul 1 petang (waktu tempatan) kelmarin.

Surat tersebut dikatakan dikirim untuk Duta Ukraine di Sepanyol.
Nikolenko berkata, walau siapa pun dalang di sebalik letupan itu, ia tidak akan mampu menakut-nakutkan para diplomat Ukraine atau menghentikan tugasan harian mereka dalam mengukuhkan pertahanan Ukraine menentang Russia. – Agensi


Tiada pengumuman Kabinet oleh PM hari ini
Oleh EDDY AQMAL MOHAMED HAMIDI

1 Disember 2022, 6:16 pm
PUTRAJAYA – Perdana Menteri, Datuk Seri Anwar Ibrahim masih belum mengumumkan senarai barisan Kabinet yang sebelum ini dijangka akan dibuat oleh beliau pada hari ini.
Pengumuman Kabinet itu bagaimanapun dijangka akan ditangguhkan sehingga minggu depan susulan beliau dipercayai masih belum memuktamadkan calon bagi mengisi barisan Jemaah Menteri.
Hal itu berlaku kerana beliau dipercayai perlu mempertimbangkan nama-nama yang dikemukakan oleh parti-parti yang menyokongnya sebagai Perdana Menteri dalam Kerajaan Perpaduan yang diketuainya.
Terdahulu, kehadiran Anwar yang juga Pengerusi Pakatan Harapan (PH) ke Istana Negara untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Selasa lalu telah menimbulkan spekulasi bahawa Kabinet akan diumumkan dalam masa terdekat.
Susulan sesi menghadap tersebut, ramai pihak yang menjangkakan pengumuman Kabinet pada Rabu bagaimanapun ia tidak berlaku dan diramalkan akan dibuat oleh beliau hari ini atau Jumaat sebelum Al-Sultan Abdullah berangkat ke luar negara pada Sabtu.
Bagaimanapun, berdasarkan senarai program Perdana Menteri yang diperolehi Kosmo! Online hari ini mendapati, beliau dijadualkan akan menghadap Sultan Perak, Sultan Nazrin Muizzuddin Shah esok diikuti dengan beberapa lagi program di negeri itu sehingga pukul 1 petang.

Al- Sultan Abdullah pula akan berangkat ke Masjid Sultan Ahmad Shah di Pekan, Pahang esok bagi menunaikan Solat Jumaat dan menyempurnakan Majlis Pengurniaan Bot serta Sumbangan Kepada Asnaf.
Sekiranya tiada pembentukan Kabinet dibuat dalam minggu ini, ia bermakna Anwar mentadbir kerajaan secara bersendirian tanpa Kabinet selama dua minggu selepas mengangkat sumpah sebagai Perdana Menteri pada 24 November lalu.-KOSMO! ONLINE


Bekas MB Perlis meninggal dunia
Oleh SYED AZLAN SAYED HIZAR

1 Disember 2022, 5:54 pm
ARAU – Mantan Menteri Besar Perlis, Tan Sri Dr. Abdul Hamid Pawanteh, 78, meninggal dunia kira-kira pukul 3.15 petang tadi.
Berita pemergian Allahyarham Abdul Hamid dikongsi menerusi hantaran anak perempuannya, Natasya Pawanteh di laman sosial Facebook.
Jenazah Allahyarham dijadualkan dikebumikan di perkuburan Makam Diraja Lama berhadapan Masjid Negeri di sini selepas solat Jumaat esok.
Allahyarham Abdul Hamid memegang jawatan sebagai Menteri Besar Perlis keempat dari tahun 1986 hingga 1995.
Beliau juga pernah dilantik sebagai Yang Dipertua Dewan Negara dari tahun 2003 hingga 2009 selain menjadi Ahli Parlimen Arau dan Kangar.
Menteri Besar Perlis, Mohd. Shukri Ramli mengucapkan takziah atas pemergian Allahyarham di akaun Facebook rasminya sebentar tadi. – KOSMO! ONLINE


Suhu di Malaysia 22 darjah Celsius hingga Februari
Oleh HARRITH HISHAM

1 Disember 2022, 5:53 pm
PETALING JAYA – Beberapa kawasan di Malaysia terutama di tanah rendah melibatkan negeri Pantai Timur serta Sabah dan Sarawak diramalkan mengalami cuaca dingin dan sejuk susulan Monsun Timur Laut (MTL).
Timbalan Ketua Pengarah (Strategik dan Teknikal) Jabatan Meteorologi Malaysia (MetMalaysia), Dr. Mohd. Hisham Mohd Anip berkata, fenomena cuaca itu melibatkan perubahan angin sejuk dan pembentukan awan hujan yang menghalang cahaya matahari menembusi kawasan rendah.
Katanya, keadaan itu mengakibatkan purata suhu harian negara menurun kepada antara 22 hingga 28 darjah Celsius iaitu dua hingga 10 darjah Celsius lebih rendah daripada kebiasaannya.
“Bagi sebelah pantai barat, biasanya akan kena tempias juga daripada awan hujan Pantai Timur ini, namun tidak memberikan kesan yang besar kepada perubahan suhu.
“Kawasan tanah tinggi juga hanya mengalami sedikit penurunan berbanding kawasan tanah rendah kerana tidak mendapat cahaya matahari secara menyeluruh selain dilitupi dengan awan tebal,” katanya ketika dihubungi Kosmo! semalam.
Bagaimanapun, Mohd. Hisham berkata, orang ramai dinasihatkan terus berwaspada ekoran sistem cuaca tekanan rendah yang dijangka bermula hari ini.

Katanya, sistem tersebut boleh menyebabkan intesiti hujan berterusan menjadi lebih tinggi.
“Djangka esok (hari ini) sistem cuaca itu akan mula terbentuk sehingga 4 Disember. Justeru, hujan diramalkan turun lebih lebat berbanding kebiasaannya,” ujarnya. – KOSMO! ONLINE.


Anwar terima kunjungan hormat Bukit Aman
Oleh EDDY AQMAL MOHAMED HAMIDI

1 Disember 2022, 6:34 pm
PUTRAJAYA – Barisan kepimpinan tertinggi Polis Diraja Malaysia (PDRM) mengadakan kunjungan hormat ke atas Perdana Menteri, Datuk Seri Anwar Ibrahim di pejabat beliau di Perdana Putra di sini, hari ini.
PDRM menerusi perkongsian di halaman Facebook rasmi mereka memaklumkan, kunjungan tersebut adalah julung kali diadakan susulan pelantikan Anwar sebagai Perdana Menteri ke-10 pada 24 November lalu.
“Kunjungan diketuai oleh Ketua Polis Negara, Tan Sri Acryl Sani Abdullah Sani, Timbalan Ketua Polis Negara, Tan Sri Razarudin Husain dan barisan Pengarah PDRM.
“Pertemuan yang diadakan hampir dua jam itu telah membincangkan isu-isu semasa dan taklimat berhubung keselamatan negara,” jelas perkongsian tersebut hari ini.
Turut hadir, Ketua Setiausaha Kementerian Dalam Negeri, Datuk Seri Wan Ahmad Dahlan Abdul Aziz dan Setiausaha Polis Malaysia, Datuk Noorsiah Mohd. Saaduddin. – KOSMO! ONLINE


Makan nasi lauk bawang cicah garam, duit ada RM800,000
Oleh FLORINA DERIS

1 Disember 2022, 5:40 pm
PETALING JAYA – Berlaukkan bawang merah dan cili yang dicicah garam, seorang warga asing telah berjaya memiliki simpanan sebanyak RM800,000 serta memiliki rumah dan tanah di negara asalnya.
Menerusi hantaran yang dirakam dan dimuat naik oleh seorang pengguna TikTok, @awe, memaparkan seorang pekerja warga asing sedang makan nasi putih yang diletakkan air dan berlaukkan cili hijau serta bawang merah yang dicicah dengan garam.
“Saya sudah memiliki rumah dan tanah. Manakala duit simpanan setakat ini sudah mencecah RM800,000,” kata warga asing yang menjawab persoalan pemilik hantaran video tersebut.
Susulan itu, perkongsian tersebut telah mengundang pelbagai reaksi daripada para netizen di media sosial berkenaan.
“Berapalah agaknya gaji dia sehingga mampu mengumpul sejumlah wang yang besar. Mohon pihak Suruhanjaya Pencegahan Rasuah Malaysia (SPRM) buat siasatan,” ujar seorang pengguna TikTok berseloroh.
“Mulai esok, saya tidak mahu diajak oleh rakan-rakan untuk makan luar. Saya juga ingin makan seperti ini dan mulai menyimpan duit,” kata seorang pengguna lain.

“Tidak mengapalah walaupun tidak ada simpanan yang banyak kerana saya orang biasa-biasa sahaja dan makan pun sekadar ala kadar. Jika mempunyai duit, makan saja apa yang diinginkan kerana dunia hanya sementara,” komen netizen lain pula.
Hantaran tersebut telah berjaya meraih sebanyak 1,900,000 jumlah tontonan dan 84, 300 tanda suka setakat ini. – KOSMO! ONLINE.


Wanita ditinggal 3 hari sebelum nikah kerana minta mas kahwin geran rumah
Oleh KOSMO!

1 Disember 2022, 6:00 pm
JAKARTA – Sebuah video tular di media sosial Indonesia memaparkan luahan hati seorang wanita yang menyatakan bahawa dia ditinggalkan tunangnya  tiga hari sebelum pernikahan mereka berlangsung, lapor laman berita Tribunnews hari ini.
Menurut wanita dikenali sebagai Yessy itu, semua persiapan perkahwinan sudah disempurnakan bahkan, undangan perkahwinan juga telah selesai diberikan kepada tetamu.
“Gambar buku nikah, baju kahwin, gambar praperkahwinan, wang belanja, pakaian pengiring serta undangan ke majlis,” kata Yessy.
Menurut wanita itu, rakan-rakannya juga telah menganjurkan majlis ‘bridal shower’ seminggu sebelum majlis sepatutnya berlangsung.
Namun kata Yessy, tunangnya memilih untuk membatalkan perkahwinan tiga hari sebelum majlis pernikahan mereka.
“Berbahagialah agar hancurnya hati saya tidak sia-sia. Terima kasih November. 2021 datang membawa bahagia, 2022 pergi meninggalkan duka,” kata Yessy.

Video tersebut menjadi tular namun, bekas tunang Yessy tampil menjelaskan keadaan sebenar yang membawa kepada terputusnya ikatan pertunangan tersebut.
Dia menerusi akaun TikTok @hokcay22 berkata, perkahwinan mereka dibatalkan kerana Yessy berubah fikiran dan meminta mas kahwin berupa geran rumah.
“Pihak perempuan yang membatalkan perkahwinan, bukannya pihak lelaki. Katanya, kalau mahu kahwin dengannya perlu ada geran rumah. Jika tiada (geran rumah), lebih baik batalkan sahaja perkahwinan,” ujar lelaki berkenaan.
Tambah @hokcay22, dia akhirnya akur untuk melepaskan Yessy kerana memilih ibu bapanya berbanding wanita itu.
Dia juga meminta netizen agar tidak salah faham mengenai kisah antara dia dan Yessy. – Agensi


Sambutan FFM Ke-32 paling berprestij di Encore Melaka
Oleh AMRAN MULUP

1 Disember 2022, 6:01 pm
MELAKA – Penganjuran Festival Filem Malaysia (FFM) Ke-32 di Encore Melaka di sini, malam esok dijangka melonjakkan lagi industri perfileman dengan sambutan paling berprestij sejak penganjurannya pada 42 tahun lalu.
Ketua Pegawai Eksekutif Perbadanan Kemajuan Filem Nasional (Finas), Prof. Dr. Md. Nasir Ibrahim berkata, acara tersebut akan menggunakan teknologi teater tercanggih dengan dewan penonton mampu bergerak mengelilingi empat pentas disediakan.
Katanya, auditorium itu boleh memuatkan kira-kira 2,000 penonton termasuk karyawan, artis veteran, penggiat seni tempatan dan luar negara yang dijemput pada sambutan festival berkenaan.
“Empat pentas yang terdapat di teater ini akan digunakan sepenuhnya untuk acara persembahan artis-artis jemputan, pentas utama, segmen lakonan dan reka bentuk rumah dahulu kala.
“Pentas ini akan bergerak ke hadapan ke kiri atau ke kanan manakala kerusi tempat duduk penonton di auditorium ini juga akan bergerak 360 darjah mengikut pentas yang membuat pertunjukan,” katanya.
Md. Nasir berkata, persiapan FFM 32 adalah yang paling cepat direkodkan susulan kemudahan pentas teater berteknologi tinggi itu.

“Festival ini adalah bagi meraikan semua karyawan dan seniman dalam bidang lakonan, termasuk 250 calon serta 21 artis veteran Singapura dan tempatan,” katanya. – KOSMO! ONLINE


3 lelaki curi liputan internet Thailand, siar Piala Dunia di Kemboja
Oleh KOSMO!

1 Disember 2022, 6:30 pm
BANGKOK – Dua lelaki Thai dan seorang warga Kemboja ditahan selepas menggunakan jaringan internet Thailand untuk menyiarkan perlawanan Piala Dunia Qatar 2022 secara haram serta mengendalikan sindiket pertaruhan, lapor laman berita Thaiger semalam.
Ketika menjalankan tugas Polis Diraja Thailand untuk mencegah kegiatan pertaruhan perlawanan bola sepak Piala Dunia, pegawai-pegawai mendapati suspek menggunakan pautan haram untuk menyiarkan perlawanan itu dekat daerah Aranyaprathate di wilayah Isaan, Sa Kaeo.
Kawasan itu terletak berhampiran bandar sempadan Thailand-Kemboja, Poipet, di mana banyak rumah perjudian beroperasi.
Ketika siasatan, polis mendapati bahawa jaringan internet di Poipet digunakan untuk menyiarkkan Piala Dunia dalam satu laman web perjudian.
Selepas dimaklumkan oleh polis Thailand, polis Kemboja menjalankan siasatan lanjut dan menyerbu sebuah bangunan di bandar berkenaan di mana mereka menemui tiga suspek mengendalikan laman web perjudian.
Peralatan transmisi internet turut dirampas di bangunan itu sebagai bahan bukti.

Suspek dikenali sebagai Jao Chain  yang merupakan warga Kemboja di samping dua lelaki Thailand, Theerawat Angsusorn dan Sarawut Tangha.
Ketiga-tiga mereka didakwa atas kesalahan menyeludup sambungan internet dari Thailand ke Kemboja secara haram menurut undang-undang negara itu.
Mereka juga akan dijatuhi dan menjalani hukuman di Kemboja. – Agensi


Bunga paling wangi mekar satu malam sahaja dalam setahun
Oleh KOSMO!

1 Disember 2022, 7:30 pm
LONDON –  Sejenis pokok kaktus  dikenali sebagai Epiphyllum Oxypetalum menjadi terkenal kerana bunga putihnya yang besar dan wangi hanya mekar selama satu malam, lapor portal berita Oddity Central pada Rabu lalu.
Ia juga mempunyai nama samaran sebagai ratu malam tetapi bunganya hanya mekar selama satu malam dan beberapa jam dalam tempoh setahun,  menyebabkan ramai peminat bunga memasuki hutan di Mexico, Amerika Tengah dan Antilles bagi menyaksikan sendiri fenomena itu.
Menurut laman berita  Oddity Central, bunganya mekar ketika waktu malam pada musim bunga atau musim panas.
Bagaimanapun, ada pihak mengatakan ia berlaku pada waktu malam ketika bulan purnama atau sekitar waktu sebegitu,  manakala pihak lain menyatakan bunga tersebut akan mekar selepas berlakunya hujan lebat iaitu di lokasi pokok itu tumbuh.
Menambah daya tarikan dan reputasi ratu malam, bunga berlilin bersaiz besar itu dikatakan antara yang paling harum di dunia namun malangnya, ia hanya berlaku selama satu atau dua jam sahaja.
Bau yang dikeluarkan oleh bunga itu sering dibandingkan dengan bau bunga magnolia.

Bagaimanapun, para saintis masih belum mengetahui mengapakah bunga pokok kaktus itu hanya berlaku pada waktu satu malam dalam tempoh setahun. – Agensi